title: 2007/768/ΕΚ: Απόφαση του Συμβουλίου, της 19ης Νοεμβρίου 2007 , για την αποδοχή εξ ονόματος της Ευρωπαϊκής Κοινότητας του πρωτοκόλλου που τροποποιεί τη συμφωνία για τα δικαιώματα πνευματικής ιδιοκτησίας στον τομέα του εμπορίου (TRIP), που υπεγράφη στη Γενεύη στις 6 Δεκεμβρίου 2005

text:
               29.11.2007

               EL

               Επίσημη Εφημερίδα της Ευρωπαϊκής Ένωσης

               L 311/35

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Νοεμβρίου 2007
   για την αποδοχή εξ ονόματος της Ευρωπαϊκής Κοινότητας του πρωτοκόλλου που τροποποιεί τη συμφωνία για τα δικαιώματα πνευματικής ιδιοκτησίας στον τομέα του εμπορίου (TRIP), που υπεγράφη στη Γενεύη στις 6 Δεκεμβρίου 2005
   (2007/768/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 παράγραφος 5, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 δεύτερο εδάφιο,
   την πρόταση της Επιτροπής,
   τη σύμφωνη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Στις 14 Νοεμβρίου 2001, στην Ντόχα, η τέταρτη σύνοδος της υπουργικής συνδιάσκεψης του Παγκόσμιου Οργανισμού Εμπορίου (εφεξής «ΠΟΕ») ενέκρινε τη δήλωση για τη συμφωνία TRIPS και τη δημόσια υγεία [WT/MIN(01)/DEC/2].

               (2)

               Η παράγραφος 6 της εν λόγω δήλωσης ζητούσε από το συμβούλιο για τα TRIPS να εξεύρει επειγόντως λύση στο πρόβλημα των δυσχερειών που θα ήταν δυνατό να αντιμετωπίσουν τα μέλη του ΠΟΕ με ανεπαρκή ή καμία ικανότητα παρασκευής στο φαρμακευτικό τομέα όσον αφορά την αποτελεσματική χρήση της υποχρεωτικής χορήγησης αδειών στο πλαίσιο της συμφωνίας για τα δικαιώματα πνευματικής ιδιοκτησίας στον τομέα του εμπορίου (εφεξής «συμφωνία TRIPS»).

               (3)

               Στις 30 Αυγούστου 2003, το Γενικό Συμβούλιο του ΠΟΕ εξέδωσε προσωρινή απόφαση για την εφαρμογή της παραγράφου 6 της δήλωσης σχετικά με τη συμφωνία TRIPS και τη δημόσια υγεία.

               (4)

               Η παράγραφος 11 της απόφασης της 30ής Αυγούστου 2003 ορίζει ότι η εν λόγω απόφαση καθώς και οι απαλλαγές που χορηγούνται με αυτή παύουν να ισχύουν για κάθε μέλος την ημερομηνία κατά την οποία τίθεται σε ισχύ για το εν λόγω μέλος τροποποίηση της συμφωνίας TRIPS που αντικαθιστά τις διατάξεις της.

               (5)

               Για να μετατραπεί η απόφαση της 30ής Αυγούστου 2003 σε τροποποίηση της συμφωνίας TRIPS, το Γενικό Συμβούλιο του ΠΟΕ ενέκρινε, στις 6 Δεκεμβρίου 2005, πρωτόκολλο που τροποποιεί τη συμφωνία TRIPS και το υπέβαλε στα μέλη του ΠΟΕ προς αποδοχή.

               (6)

               Η παράγραφος 3 του πρωτοκόλλου προβλέπει ότι το εν λόγω πρωτόκολλο παραμένει ανοικτό προς αποδοχή από τα μέλη μέχρι την 1η Δεκεμβρίου 2007 ή μεταγενέστερη ημερομηνία που θα αποφασιστεί από την υπουργική συνδιάσκεψη.

               (7)

               Η Επιτροπή συμμετείχε, εξ ονόματος της Κοινότητας, στις διαπραγματεύσεις για το πρωτόκολλο.

               (8)

               Σύμφωνα με την παράγραφο 5 του άρθρου 133 της συνθήκης ΕΚ, η Κοινότητα είναι αρμόδια να συνάπτει συμφωνίες για τα πνευματικά δικαιώματα στον τομέα του εμπορίου.

               (9)

               Το πρωτόκολλο είναι σκόπιμο να γίνει αποδεκτό εξ ονόματος της Κοινότητας.

               (10)

               Στην πράξη αποδοχής, η Κοινότητα θα πρέπει να επιβεβαιώσει επίσης, σύμφωνα με το άρθρο 300 παράγραφος 7 της συνθήκης, ότι το πρωτόκολλο θα είναι δεσμευτικό για τα κράτη μέλη της,

         ΑΠΟΦΑΣΙΖΕΙ:
   Άρθρο 1
   Το πρωτόκολλο που τροποποιεί τη συμφωνία TRIPS, που υπεγράφη στη Γενεύη στις 6 Δεκεμβρίου 2005, γίνεται αποδεκτό εξ ονόματος της Κοινότητας.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο Πρόεδρος του Συμβουλίου εξουσιοδοτείται να ορίσει το πρόσωπο που θα είναι αρμόδιο να καταθέσει την πράξη αποδοχής του πρωτοκόλλου στον Γενικό Διευθυντή του Παγκόσμιου Οργανισμού Εμπορίου.
   Άρθρο 3
   Στην πράξη αποδοχής, η Κοινότητα οφείλει να επιβεβαιώσει, σύμφωνα με το άρθρο 300 παράγραφος 7 της συνθήκης, ότι το πρωτόκολλο θα είναι δεσμευτικό για τα κράτη μέλη της.

      Βρυξέλλες, 19 Νοεμβρίου 2007.

            Για το Συμβούλιο

            Ο Πρόεδρος

         L. AMADO

      (1)  Σύμφωνη γνώμη της 24ης Οκτωβρίου 2007 (δεν έχει δημοσιευτεί ακόμα στην Επίσημη Εφημερίδα).
    ---documentbreak---

               29.11.2007

               EL

               Επίσημη Εφημερίδα της Ευρωπαϊκής Ένωσης

               L 311/37

         ΜΕΤΑΦΡΑΣΗ
   ΠΡΩΤΟΚΟΛΛΟ
   που τροποποιεί τη συμφωνία TRIPS
   ΤΑ ΜΕΛΗ ΤΟΥ ΠΑΓΚΟΣΜΙΟΥ ΟΡΓΑΝΙΣΜΟΥ ΕΜΠΟΡΙΟΥ
   ΕΧΟΝΤΑΣ ΥΠΟΨΗ την απόφαση του Γενικού Συμβουλίου που περιλαμβάνεται στο έγγραφο WT/L/641 και που εκδόθηκε σύμφωνα με την παράγραφο 1 του άρθρου Χ της συμφωνίας του Μαρακές για την ίδρυση του Παγκόσμιου Οργανισμού Εμπορίου (εφεξής «η συμφωνία ΠΟΕ»),
   ΣΥΜΦΩΝΟΥΝ ΤΑ ΑΚΟΛΟΥΘΑ:

               1.

               Με την έναρξη της ισχύος του πρωτοκόλλου σύμφωνα με την παράγραφο 4, η συμφωνία για τα δικαιώματα πνευματικής ιδιοκτησίας στον τομέα του εμπορίου (εφεξής «η συμφωνία TRIPS») τροποποιείται όπως ορίζεται στο παράρτημα του παρόντος πρωτοκόλλου, παρεμβάλλοντας μετά από το άρθρο 31 ένα νέο άρθρο 31α και παρεμβάλλοντας μετά από το άρθρο 73 το παράρτημα της συμφωνίας TRIPS.

               2.

               Η διατύπωση επιφυλάξεων σε σχέση με οποιαδήποτε διάταξη του παρόντος πρωτοκόλλου προϋποθέτει τη συγκατάθεση των υπολοίπων μελών.

               3.

               Το παρόν πρωτόκολλο θα είναι ανοιχτό για την αποδοχή του από τα μέλη μέχρι την 1η Δεκεμβρίου 2007 ή μέχρι την αντίστοιχη μεταγενέστερη ημερομηνία που ενδέχεται να αποφασιστεί από την υπουργική συνδιάσκεψη.

               4.

               Το παρόν πρωτόκολλο τίθεται σε ισχύ σύμφωνα με την παράγραφο 3 του άρθρου Χ της συμφωνίας ΠΟΕ.

               5.

               Το παρόν πρωτόκολλο κατατίθεται στο Γενικό Διευθυντή του Παγκόσμιου Οργανισμού Εμπορίου, ο οποίος διαβιβάζει, χωρίς καθυστέρηση, σε κάθε μέλος κυρωμένο αντίγραφο του εν λόγω πρωτοκόλλου, καθώς και γνωστοποίηση κάθε αποδοχής σύμφωνα με την παράγραφο 3.

               6.

               Το παρόν πρωτόκολλο καταχωρείται σύμφωνα με τις διατάξεις του άρθρου 102 του Χάρτη του Οργανισμού των Ηνωμένων Εθνών.

      Έγινε στη Γενεύη στις έξι Δεκεμβρίου του δύο χιλιάδες πέντε, σε ένα μόνον αντίτυπο, στην αγγλική, τη γαλλική και την ισπανική γλώσσα, και όλα τα κείμενα αυτά είναι εξίσου αυθεντικά.

   ΠΑΡΑΡΤΗΜΑ ΤΟΥ ΠΡΩΤΟΚΟΛΛΟΥ ΠΟΥ ΤΡΟΠΟΠΟΙΕΙ ΤΗ ΣΥΜΦΩΝΙΑ TRIPS
   Άρθρο 31α
   1.   Οι υποχρεώσεις ενός μέλους-εξαγωγέα σύμφωνα με το άρθρο 31 στοιχείο στ) δεν εφαρμόζονται όσον αφορά τη χορήγηση από το μέλος αυτό υποχρεωτικής άδειας στο βαθμό που απαιτείται για τους σκοπούς της παρασκευής φαρμακευτικού(-ών) προϊόντος(-ων) και της εξαγωγής τους σε επιλέξιμο(-α) μέλος(-η) εισαγωγής σύμφωνα με τους όρους που καθορίζονται στην παράγραφο 2 του παραρτήματος της εν λόγω συμφωνίας.
   2.   Όταν χορηγείται υποχρεωτική άδεια από ένα μέλος-εξαγωγέα σύμφωνα με το σύστημα που προβλέπεται στο παρόν άρθρο και στο παράρτημα της παρούσας συμφωνίας, καταβάλλεται οικονομικό αντάλλαγμα σύμφωνα με το άρθρο 31 στοιχείο η) στο εν λόγω μέλος, λαμβάνοντας υπόψη την οικονομική αξία για το μέλος εισαγωγής για τη χρήση που έχει επιτραπεί στο μέλος-εξαγωγέα. Εφόσον χορηγείται υποχρεωτική άδεια για τα ίδια προϊόντα στο επιλέξιμο μέλος εισαγωγής, η υποχρέωση του εν λόγω μέλους σύμφωνα με το άρθρο 31 στοιχείο η) δεν ισχύει για τα προϊόντα αυτά για τα οποία έχει καταβληθεί στο μέλος-εξαγωγέα αντάλλαγμα σύμφωνα με το πρώτο εδάφιο της παρούσας παραγράφου.
   3.   Για να προωθηθεί η οικονομία κλίμακας, προκειμένου να ενισχυθεί η αγοραστική δύναμη για τα φαρμακευτικά προϊόντα και να διευκολυνθεί η τοπική παραγωγή τους: εφόσον ένα αναπτυσσόμενο ή λιγότερο ανεπτυγμένο μέλος του ΠΟΕ αποτελεί συμβαλλόμενο μέρος σε μια περιφερειακή εμπορική συμφωνία, κατά την έννοια του άρθρου XXIV της GATT 1994 και της απόφασης της 28ης Νοεμβρίου 1979 για τη διακριτική και ευνοϊκότερη μεταχείριση, την αμοιβαιότητα και την πληρέστερη συμμετοχή των αναπτυσσομένων χωρών (L/4903), της οποίας το ήμισυ τουλάχιστον των μερών της αποτελείται από χώρες οι οποίες περιλαμβάνονται επί του παρόντος στον κατάλογο των Ηνωμένων Εθνών με τις λιγότερο ανεπτυγμένες χώρες, η υποχρέωση του εν λόγω μέλους δυνάμει του άρθρου 31 στοιχείο στ) δεν εφαρμόζεται στο βαθμό που είναι αναγκαίο για να διευκολυνθεί η εξαγωγή ενός παραχθέντος και εισαχθέντος με υποχρεωτική άδεια στο εν λόγω μέλος φαρμακευτικού προϊόντος, στις αγορές των λοιπών αναπτυσσόμενων ή λιγότερο ανεπτυγμένων χωρών που αποτελούν μέρη της περιφερειακής εμπορικής συμφωνίας και αντιμετωπίζουν το ίδιο υγειονομικό πρόβλημα. Εξυπακούεται ότι τούτο δεν θα θίγει τον εδαφικό χαρακτήρα των εν λόγω δικαιωμάτων ευρεσιτεχνίας.
   4.   Τα μέλη δεν αμφισβητούν τα τυχόν μέτρα που λαμβάνονται βάσει του παρόντος άρθρου και του παραρτήματος της παρούσας συμφωνίας δυνάμει της παραγράφου 1 στοιχεία β) και γ) του άρθρου ΧΧΙΙΙ της GATT 1994.
   5.   Το παρόν άρθρο και το παράρτημα της παρούσας συμφωνίας ισχύουν με την επιφύλαξη των δικαιωμάτων, υποχρεώσεων και των δυνατοτήτων ευελιξίας που έχουν τα μέλη σύμφωνα με τις διατάξεις της παρούσας συμφωνίας, με εξαίρεση τα στοιχεία στ) και η) του άρθρου 31, συμπεριλαμβανομένων εκείνων που επιβεβαιώθηκαν με τη δήλωση σχετικά με τη συμφωνία TRIPS και τη δημόσια υγεία [WT/MIN(01)/DEC/2], καθώς και της ερμηνείας τους. Ισχύουν επίσης με την επιφύλαξη του βαθμού στον οποίο τα φαρμακευτικά προϊόντα που παρήχθησαν με υποχρεωτική άδεια εκμετάλλευσης δύνανται να εξαχθούν βάσει του άρθρου 31 στοιχείο στ).

      ΠΑΡΑΡΤΗΜΑ ΤΗΣ ΣΥΜΦΩΝΙΑΣ TRIPS

                  1.

                  Για τους σκοπούς του άρθρου 31α και του παρόντος παραρτήματος:

                              α)

                              ως «φαρμακευτικό προϊόν» νοείται το κατοχυρωμένο με δίπλωμα ευρεσιτεχνίας, ή παρασκευασμένο με διαδικασία κατοχυρωμένη με δίπλωμα ευρεσιτεχνίας, προϊόν του φαρμακευτικού τομέα που είναι αναγκαίο για την αντιμετώπιση προβλημάτων δημόσιας υγείας, όπως αναγνωρίζονται στην παράγραφο 1 της δήλωσης σχετικά με τη συμφωνία TRIPS και τη δημόσια υγεία [WT/MIN(01)/DEC/2]. Εξυπακούεται ότι περιλαμβάνονται τα αναγκαία για την παρασκευή του ενεργά συστατικά και τα συστήματα διάγνωσης που απαιτούνται για τη χρήση του (1)·

                              β)

                              ως «επιλέξιμο μέλος εισαγωγής» νοείται κάθε μέλος που είναι λιγότερο ανεπτυγμένη χώρα και οποιοδήποτε άλλο μέλος που έχει κοινοποιήσει (2) στο Συμβούλιο για τα Δικαιώματα Πνευματικής Ιδιοκτησίας στον Τομέα του Εμπορίου την πρόθεσή του να κάνει χρήση του συστήματος που ορίζεται στο άρθρο 31α και στο παρόν παράρτημα (εφεξής «το σύστημα») ως εισαγωγέας, με την προϋπόθεση ότι ένα μέλος δύναται να κοινοποιεί ανά πάσα στιγμή ότι θα κάνει πλήρη ή περιορισμένη χρήση του συστήματος, για παράδειγμα μόνο σε περίπτωση έκτακτης ανάγκης σε εθνικό επίπεδο ή άλλων καταστάσεων άκρως επείγουσας ανάγκης ή σε περιπτώσεις χρήσης εκ μέρους των κρατικών αρχών για σκοπούς μη εμπορικούς. Επισημαίνεται ότι ορισμένα μέλη δεν θα χρησιμοποιήσουν το σύστημα ως μέλη εισαγωγής (3) και ορισμένα άλλα μέλη έχουν δηλώσει ότι θα έκαναν χρήση του συστήματος μόνο σε καταστάσεις έκτακτης ανάγκης σε εθνικό επίπεδο ή σε άλλες καταστάσεις άκρως επείγουσας ανάγκης·

                              γ)

                              ως «μέλος-εξαγωγέας» νοείται ένα μέλος που χρησιμοποιεί το σύστημα για την παραγωγή φαρμακευτικών προϊόντων και την εξαγωγή τους σε ένα επιλέξιμο μέλος εισαγωγής.

                  2.

                  Οι όροι που αναφέρονται στην παράγραφο 1 του άρθρου 31α είναι οι ακόλουθοι:

                              α)

                              το (τα) επιλέξιμο(-α) μέλος(-η) εισαγωγής (4) έχει(-ουν) προβεί σε κοινοποίηση (5) προς το Συμβούλιο για τα TRIPS, στην οποία:

                                          i)

                                          διευκρινίζει τις ονομασίες και τις αναμενόμενες ποσότητες του (των) αναγκαίου(-ων) προϊόντος(-ων) (5)·

                                          ii)

                                          επιβεβαιώνει ότι, το εν λόγω επιλέξιμο μέλος εισαγωγής, που δεν είναι μια λιγότερο ανεπτυγμένη χώρα, έχει αποδείξει ότι έχει ανεπαρκείς ή ανύπαρκτες δυνατότητες παρασκευής του (των) εν λόγω προϊόντος(-ων) στο φαρμακευτικό τομέα, σύμφωνα με μία από τις εναλλακτικές περιπτώσεις που παρατίθενται στο προσάρτημα του παρόντος παραρτήματος· και

                                          iii)

                                          επιβεβαιώνει ότι, εφόσον ένα φαρμακευτικό προϊόν είναι κατοχυρωμένο με δίπλωμα ευρεσιτεχνίας στο έδαφός του, έχει εκδώσει ή προτίθεται να εκδώσει υποχρεωτική άδεια σύμφωνα με τα άρθρα 31 και 31α της παρούσας συμφωνίας και τις διατάξεις του παρόντος παραρτήματος (6)·

                              β)

                              η υποχρεωτική άδεια που εκδίδεται από το μέλος-εξαγωγέα σύμφωνα με το σύστημα περιλαμβάνει τους ακόλουθους όρους:

                                          i)

                                          μόνο η απαραίτητη ποσότητα για την κάλυψη των αναγκών του (των) επιλέξιμου(-ων) μέλους(-ών) εισαγωγής δύναται να παρασκευάζεται βάσει της αδείας και το σύνολο της παραγωγής αυτής εξάγεται στο (στα) μέλος(-η) που έχει(-ουν) γνωστοποιήσει τις ανάγκες του(ς) στο Συμβούλιο για τα TRIPS·

                                          ii)

                                          τα προϊόντα που παρασκευάζονται δυνάμει της άδειας προσδιορίζονται σαφώς μέσω ειδικής ετικέτας ή σήμανσης ως παραχθέντα με βάση το σύστημα. Οι προμηθευτές θα πρέπει να διαχωρίζουν τα εν λόγω προϊόντα με ειδική συσκευασία ή/και ειδικό χρωματισμό/σχήμα των ίδιων των προϊόντων, υπό τον όρο ότι ο διαχωρισμός αυτός είναι εφικτός και δεν επηρεάζει σημαντικά την τιμή· και

                                          iii)

                                          πριν από την έναρξη της αποστολής, ο κάτοχος της άδειας δημοσιεύει σε δικτυακό τόπο (7) τα ακόλουθα στοιχεία:

                                                      —

                                                      τις ποσότητες που αποστέλλονται σε κάθε προορισμό όπως αναφέρεται στο σημείο i) ανωτέρω· και

                                                      —

                                                      τα διακριτικά χαρακτηριστικά του εν λόγω προϊόντος ή προϊόντων που αναφέρονται στο σημείο ii) ανωτέρω·

                              γ)

                              το μέλος-εξαγωγέας κοινοποιεί (8) στο Συμβούλιο για τα TRIPS την έκδοση της άδειας, συμπεριλαμβανομένων των όρων που προσαρτώνται στην άδεια (9). Τα στοιχεία που παρέχονται περιλαμβάνουν το όνομα και τη διεύθυνση του κατόχου της άδειας, το (τα) προϊόν(-τα) για το (τα) οποίο(-α) εκδόθηκε η άδεια, την (τις) ποσότητα(-ες) για την (τις) οποία(-ες) έχει εκδοθεί, την (τις) χώρα(-ες) στην (στις) οποία(-ες) το (τα) προϊόν(-τα) πρέπει να αποσταλεί(-ούν) και τη διάρκεια της άδειας. Στην κοινοποίηση εμφαίνεται επίσης η διεύθυνση του δικτυακού τόπου που αναφέρεται στο στοιχείο β) σημείο iii) ανωτέρω.

                  3.

                  Για να διασφαλιστεί ότι τα προϊόντα που εισάγονται στο πλαίσιο του συστήματος θα χρησιμοποιηθούν για τους σκοπούς της δημόσιας υγείας που δικαιολογούν την εισαγωγή τους, τα επιλέξιμα μέλη εισαγωγής λαμβάνουν εύλογα μέτρα, εντός των ορίων των δυνατοτήτων τους, ανάλογα με τις διοικητικές ικανότητές τους και ανάλογα του κινδύνου εκτροπής του εμπορίου, προκειμένου να προληφθεί η επανεξαγωγή των προϊόντων που έχουν πράγματι εισαχθεί στο έδαφός τους στο πλαίσιο του συστήματος. Σε περίπτωση που ένα επιλέξιμο μέλος εισαγωγής που είναι αναπτυσσόμενη χώρα ή λιγότερο ανεπτυγμένη χώρα αντιμετωπίζει προβλήματα κατά την εφαρμογή της παρούσας διάταξης, τα μέλη που είναι ανεπτυγμένες χώρες παρέχουν, κατόπιν αιτήματος και υπό αμοιβαία συμφωνηθέντες όρους, τεχνική και χρηματοδοτική συνεργασία προκειμένου να διευκολυνθεί η εν λόγω εφαρμογή.

                  4.

                  Τα μέλη διασφαλίζουν τη διαθεσιμότητα αποτελεσματικών νομικών μέσων προκειμένου να προληφθεί η εισαγωγή και πώληση στα εδάφη τους προϊόντων που έχουν παραχθεί στο πλαίσιο του συστήματος και έχουν εκτραπεί στις αγορές τους κατά παράβαση των διατάξεών τους, χρησιμοποιώντας τα μέσα που ήδη απαιτείται να διατίθενται στο πλαίσιο της συμφωνίας. Εάν οποιοδήποτε μέλος κρίνει ότι τα εν λόγω μέτρα είναι ανεπαρκή για τον σκοπό αυτό, το ζήτημα δύναται να επανεξεταστεί από το Συμβούλιο για τα TRIPS κατόπιν αιτήσεως του εν λόγω μέλους.

                  5.

                  Για να αξιοποιηθεί η οικονομία κλίμακας, προκειμένου να ενισχυθεί η αγοραστική δύναμη για τα φαρμακευτικά προϊόντα και να διευκολυνθεί η τοπική παραγωγή τους, αναγνωρίζεται ότι πρέπει να προωθηθεί η ανάπτυξη συστημάτων με τα οποία προβλέπεται η χορήγηση περιφερειακών διπλωμάτων ευρεσιτεχνίας και τα οποία πρέπει να εφαρμοστούν στα κράτη μέλη που περιγράφονται στην παράγραφο 3 του άρθρου 31α. Προς τον σκοπό αυτό, τα μέλη που είναι ανεπτυγμένες χώρες αναλαμβάνουν να παράσχουν τεχνική συνεργασία σύμφωνα με το άρθρο 67 της συμφωνίας, συμπεριλαμβανομένης της συνεργασίας σε συνδυασμό με άλλες σχετικές διακυβερνητικές οργανώσεις.

                  6.

                  Τα μέλη αναγνωρίζουν τη σκοπιμότητα να προωθηθεί η μεταφορά τεχνολογίας και η ανάπτυξη ικανότητας στο φαρμακευτικό τομέα, προκειμένου να επιλυθεί το πρόβλημα που αντιμετωπίζουν τα μέλη με ανεπαρκή ή καμία ικανότητα παρασκευής στο φαρμακευτικό τομέα. Προς τον σκοπό αυτό, τα επιλέξιμα μέλη εισαγωγής και τα μέλη-εξαγωγείς ενθαρρύνονται να κάνουν χρήση του συστήματος κατά τρόπο που θα προωθούσε την επίτευξη του εν λόγω στόχου. Τα μέλη αναλαμβάνουν να συνεργαστούν δίδοντας ιδιαίτερη προσοχή στη μεταφορά τεχνολογίας και στην ανάπτυξη ικανότητας στο φαρμακευτικό τομέα, στο πλαίσιο των εργασιών που πρέπει να υλοποιηθούν σύμφωνα με το άρθρο 66 παράγραφος 2 της παρούσας συμφωνίας, την παράγραφο 7 της δήλωσης σχετικά με τη συμφωνία TRIPS και τη δημόσια υγεία, καθώς και άλλων σχετικών εργασιών του Συμβουλίου για τα TRIPS.

                  7.

                  Το Συμβούλιο για τα TRIPS επανεξετάζει ετησίως τη λειτουργία του συστήματος, προκειμένου να διασφαλίσει την αποτελεσματική λειτουργία του και υποβάλλει κάθε χρόνο έκθεση σχετικά με τη λειτουργία του στο Γενικό Συμβούλιο.

      ΠΡΟΣΑΡΤΗΜΑ ΣΤΟ ΠΑΡΑΡΤΗΜΑ ΤΗΣ ΣΥΜΦΩΝΙΑΣ TRIPS
      Εκτίμηση των δυνατοτήτων παρασκευής στο φαρμακευτικό τομέα
      Τα μέλη που είναι λιγότερο ανεπτυγμένες χώρες θεωρούνται ότι έχουν ανεπαρκή ή ανύπαρκτη ικανότητα παρασκευής στο φαρμακευτικό τομέα.
      Για τα λοιπά επιλέξιμα μέλη εισαγωγής, οι ανεπαρκείς ή ανύπαρκτες ικανότητες παρασκευής του (των) εν λόγω προϊόντος(-ων) δύνανται να καθορίζονται με βάση έναν από τους ακόλουθους τρόπους:

                  i)

                  το εν λόγω μέλος έχει αποδείξει ότι δεν διαθέτει ικανότητα παρασκευής στο φαρμακευτικό τομέα·
                  ή

                  ii)

                  εφόσον το μέλος έχει κάποια ικανότητα παρασκευής στον τομέα αυτό και έχει εξετάσει την εν λόγω ικανότητα και έχει διαπιστώσει ότι, εξαιρέσει κάθε ικανότητας που διαθέτει ή ελέγχει ο κάτοχος του διπλώματος ευρεσιτεχνίας, η ικανότητα αυτή είναι επί του παρόντος ανεπαρκής για την κάλυψη των αναγκών του. Σε περίπτωση που αποδειχθεί ότι η εν λόγω ικανότητα έχει καταστεί επαρκής για την κάλυψη των αναγκών του μέλους, δεν εφαρμόζεται πλέον το σύστημα.

      (1)  Το εδάφιο αυτό ισχύει με την επιφύλαξη της παραγράφου 1 στοιχείο β).

      (2)  Εξυπακούεται ότι η κοινοποίηση αυτή δεν απαιτείται να εγκριθεί από ένα όργανο του ΠΟΕ προκειμένου να χρησιμοποιηθεί το σύστημα.

      (3)  Η Αυστραλία, ο Καναδάς και οι Ευρωπαϊκές Κοινότητες με –για τους σκοπούς του άρθρου 31α– τα κράτη μέλη τους, η Ισλανδία, η Ιαπωνία, η Νέα Ζηλανδία, η Νορβηγία, η Ελβετία και οι Ηνωμένες Πολιτείες.

      (4)  Οι από κοινού κοινοποιήσεις που παρέχουν τα απαιτούμενα στοιχεία δυνάμει του παρόντος εδαφίου δύνανται να πραγματοποιούνται από τους περιφερειακούς οργανισμούς που αναφέρονται στην παράγραφο 3 του άρθρου 31α, εξ ονόματος των επιλέξιμων μελών εισαγωγής που χρησιμοποιούν το σύστημα και αποτελούν μέρη των οργανισμών αυτών, κατόπιν συμφωνίας με τα εν λόγω μέρη.

      (5)  Η κοινοποίηση θα δημοσιοποιηθεί από τη Γραμματεία του ΠΟΕ, σε ειδική σελίδα για το σύστημα, στο δικτυακό τόπο του ΠΟΕ.

      (6)  Το εδάφιο αυτό ισχύει με την επιφύλαξη του άρθρου 66 παράγραφος 1 της παρούσας συμφωνίας.

      (7)  Ο κάτοχος της άδειας δύναται προς τον σκοπό αυτό να χρησιμοποιήσει το δικό του δικτυακό τόπο ή, με τη βοήθεια της Γραμματείας του ΠΟΕ, την ιστοσελίδα που είναι αφιερωμένη στο σύστημα, στο δικτυακό τόπο του ΠΟΕ.

      (8)  Εξυπακούεται ότι η κοινοποίηση αυτή δεν απαιτείται να εγκριθεί από ένα όργανο του ΠΟΕ προκειμένου να χρησιμοποιηθεί το σύστημα.

      (9)  Η κοινοποίηση θα δημοσιοποιηθεί από τη Γραμματεία του ΠΟΕ, σε ειδική σελίδα για το σύστημα, στο δικτυακό τόπο του ΠΟΕ.


Avis juridique important

|

31987D0226

87/226/ΕΟΚ: Απόφαση του Συμβουλίου της 23ης Μαρτίου 1987 για τη σύναψη συμφωνίας υπό μορφή ανταλλαγής επιστολών για την προσωρινή εφαρμογή της συμφωνίας μεταξύ της Ευρωπαϊκής Οικονομικής Κοινότητας και της κυβέρνησης της Λαϊκής Δημοκρατίας της Μοζαμβίκης όσον αφορά την αλιεία στα ανοικτά των ακτών της Μοζαμβίκης

Επίσημη Εφημερίδα αριθ. L 098 της 10/04/1987 σ. 0010 - 0010 Φινλανδική ειδική έκδοση: Κεφάλαιο 4 τόμος 2 σ. 0182  Σουηδική ειδική έκδοση: Κεφάλαιο 4 τόμος 2 σ. 0182

ΑΠΟΦΑΣΗ ΤΟΥ ΣΥΜΒΟΥΛΙΟΥ της 23ης Μαρτίου 1987 για τη σύναψη συμφωνίας υπό μορφή ανταλλαγής επιστολών για την προσωρινή εφαρμογή της συμφωνίας μεταξύ της Ευρωπαϊκής Οικονομικής Κοινότητας και της κυβέρνησης της Λαϊκής Δημοκρατίας της Μοζαμβίκης όσον  αφορά την αλιεία στα ανοιχτά των ακτών της Μοζαμβίκης ( 87/226/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΙKΩΝ ΚΟΙΝΟΤΗΤΩΝ,  ιΕχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχώρησης της Ισπανίας και της Πορτογαλίας, και ιδίως το άρθρο 167 παράγραφος 3 και το άρθρο 354 παράγραφος 3,  την πρόταση της Επιτροπής,  Εκτιμώντας :  ότι η Κοινότητα και η Λαϊκή Δημοκρατία της Μοζαμβίκης διεξήγαγαν διαπραγματεύσεις και μονόγραψαν συμφωνία αλιείας, που εξασφαλίζει στους αλιείς της διευρυμένης Κοινότητας δυνατότητες αλιείας στα ύδατα που υπάγονται στην κυριαρχία ή τη δικαιοδοσία της  Μοζαμβίκης  ότι, για να αποφευχθεί οποιαδήποτε διακοπή των αλιευτικών δραστηριοτήτων των σκαφών της διευρυμένης Κοινότητας, τα δύο μέρη μονόγραψαν επίσης ανταλλαγή επιστολών που προβλέπει την προσωρινή εφαρμογή της εν λόγω συμφωνίας από την 1η Ιανουαρίου 1987  ότι  πρέπει λοιπόν οπωσδήποτε να εγκριθεί εν λόγω ανταλλαγή επιστολών το συντομότερο δυνατό, εν αναμονή της σύναψης της συμφωνίας βάσει του άρθρου 43 της συνθήκης,  ΑΠΟΦΑΣΙΖΕΙ :    ίΑρθρο 1 Εγκρίνεται εξ ονόματος της Κοινότητας η συμφωνία υπό μορφή ανταλλαγής επιστολών για την προσωρινή εφαρμογή της συμφωνίας μεταξύ της Ευρωπαϊκής Οικονομικής Κοινότητας και της κυβέρνησης της Λαϊκής Δημοκρατίας της Μοζαμβίκης όσον αφορά την αλιεία  στα ανοιχτά των ακτών της Μοζαμβίκης .  Τα κείμενα της συμφωνίας υπό μορφή ανταλλαγής επιστολών και της συμφωνίας επισυνάπτονται στην παρούσα απόφαση .  ίΑρθρο 2 Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία υπό μορφή ανταλλαγής επιστολών δεσμεύοντας την Κοινότητα .   Βρυξέλλες, 23 Μαρτίου 1987 .  Για το Συμβούλιο Ο Πρόεδρος H . DE CROO EWG:L555UMBG07.97 FF : 5UGR;   SETUP : 01;   Hoehe : 368 mm;   50 Zeilen;   2169 Zeichen;  Bediener : UTE0   Pr .: B;  Kunde :


title: 2013/457/ΕΕ: Απόφαση του Συμβουλίου, της 16ης Σεπτεμβρίου 2013 , για τον διορισμό δικαστή στο Δικαστήριο Δημόσιας Διοίκησης της Ευρωπαϊκής Ένωσης

text:
               18.9.2013

               EL

               Επίσημη Εφημερίδα της Ευρωπαϊκής Ένωσης

               L 247/37

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 16ης Σεπτεμβρίου 2013
   για τον διορισμό δικαστή στο Δικαστήριο Δημόσιας Διοίκησης της Ευρωπαϊκής Ένωσης
   (2013/457/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 257 τέταρτο εδάφιο,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α παράγραφος 1,
   Εκτιμώντας τα ακόλουθα:

               (1)

               Δυνάμει του άρθρου 2 και του άρθρου 3 παράγραφος 1 του παραρτήματος I του πρωτοκόλλου αριθ. 3 περί του Οργανισμού του Δικαστηρίου της Ευρωπαϊκής Ένωσης, που προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενεργείας, και κατόπιν της παραίτησης από 1ης Οκτωβρίου 2013 της κ. Irena BORUTA, δικαστή του Δικαστηρίου Δημόσιας Διοίκησης της Ευρωπαϊκής Ένωσης (εφεξής «Δικαστήριο Δημόσιας Διοίκησης»), θα πρέπει να διοριστεί δικαστής για την περίοδο από 1ης Οκτωβρίου 2013 έως 30 Σεπτεμβρίου 2019.

               (2)

               Πραγματοποιήθηκε δημόσια πρόσκληση υποβολής υποψηφιοτήτων (1).

               (3)

               Η επιτροπή που προβλέπεται στο άρθρο 3 παράγραφος 3 του παραρτήματος I του πρωτοκόλλου αριθ. 3 συνήλθε στις 4 και 5 Ιουνίου και στις 2 και 3 Ιουλίου 2013. Μετά το πέρας των εργασιών της, η επιτροπή εξέφερε γνώμη όσον αφορά την επάρκεια των υποψηφίων για την άσκηση των καθηκόντων του δικαστή του Δικαστηρίου Δημόσιας Διοίκησης και συνόδευσε τη γνώμη αυτή με κατάλογο υποψηφίων οι οποίοι διαθέτουν την πλέον κατάλληλη υψηλού επιπέδου πείρα.

               (4)

               Είναι, συνεπώς, σκόπιμο να διορισθεί ένα από τα πρόσωπα που περιλαμβάνονται στον προαναφερόμενο κατάλογο υποψηφίων για την περίοδο από 1ης Οκτωβρίου 2013 έως 30 Σεπτεμβρίου 2019, με μέριμνα ώστε να είναι ισορροπημένη η σύνθεση του Δικαστηρίου Δημόσιας Διοίκησης και να στηρίζεται στην ευρύτερη δυνατή γεωγραφική βάση μεταξύ των υπηκόων των κρατών μελών και όσον αφορά τα εκπροσωπούμενα νομικά συστήματα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Jesper SVENNINGSEN διορίζεται δικαστής στο Δικαστήριο Δημόσιας Διοίκησης της Ευρωπαϊκής Ένωσης για την περίοδο από 1ης Οκτωβρίου 2013 έως 30 Σεπτεμβρίου 2019.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 16 Σεπτεμβρίου 2013.

            Για το Συμβούλιο

            Ο Πρόεδρος

         L. LINKEVIČIUS

      (1)  ΕΕ C 82 της 21.3.2013, σ. 5.


title: Απόφαση (ΚΕΠΠΑ) 2016/2382 του Συμβουλίου, της 21ης Δεκεμβρίου 2016, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) και την κατάργηση της απόφασης 2013/189/ΚΕΠΠΑ

text:
               23.12.2016

               EL

               Επίσημη Εφημερίδα της Ευρωπαϊκής Ένωσης

               L 352/60

         ΑΠΌΦΑΣΗ (ΚΕΠΠΑ) 2016/2382 ΤΟΥ ΣΥΜΒΟΥΛΊΟΥ
   της 21ης Δεκεμβρίου 2016
   για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) και την κατάργηση της απόφασης 2013/189/ΚΕΠΠΑ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 18 Ιουλίου 2005 το Συμβούλιο εξέδωσε την κοινή δράση 2005/575/ΚΕΠΠΑ για την ίδρυση Ευρωπαϊκής Ακαδημίας Ασφάλειας και Άμυνας («ΕΑΑΑ») (1). Η συγκεκριμένη κοινή δράση αντικαταστάθηκε από την κοινή δράση 2008/550/ΚΕΠΠΑ (2). Στη συνέχεια η εν λόγω κοινή δράση καταργήθηκε με την απόφαση 2013/189/ΚΕΠΠΑ του Συμβουλίου (3).

               (2)

               Το Νοέμβριο του 2008 το Συμβούλιο ενέκρινε το ευρωπαϊκό σύστημα ανταλλαγής νέων αξιωματικών, που βασίζεται στο πρότυπο του Erasmus (4), και συμφώνησε ότι στο πλαίσιο του εκτελεστικού ακαδημαϊκού συμβουλίου της ΕΑΑΑ θα συνεδρίαζε ομάδα εργασίας για την εφαρμογή του.

               (3)

               Στις 15 Ιουλίου 2016 η διευθύνουσα επιτροπή της ΕΑΑΑ ενέκρινε συστάσεις για τις μελλοντικές προοπτικές της ΕΑΑΑ.

               (4)

               Οι δραστηριότητες κατάρτισης και εκπαίδευσης που πραγματοποιούνται στο πλαίσιο της ΕΑΑΑ θα αφορούν τον τομέα της ΚΠΑΑ/ΚΕΠΠΑ, συμπεριλαμβανομένων της σταθεροποίησης και επίλυσης συγκρούσεων, καθώς και των συνθηκών των αναγκαίων για μια βιώσιμη ανάπτυξη.

               (5)

               Αν και το προσωπικό της ΕΑΑΑ θα πρέπει κυρίως να αποτελείται από αποσπασμένους, οι θέσεις βοηθού διοικητικού και οικονομικού εμπειρογνώμονα μπορεί να χρειαστεί να πληρωθούν από συμβασιούχο υπάλληλο.

               (6)

               Δυνάμει της απόφασης 2010/427/ΕΕ του Συμβουλίου (5), η ΕΥΕΔ θα πρέπει να παρέχει στην ΕΑΑΑ τη στήριξη που προηγουμένως παρείχε η Γενική Γραμματεία του Συμβουλίου,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΚΕΦΑΛΑΙΟ I

      ΙΔΡΥΣΗ, ΑΠΟΣΤΟΛΗ, ΣΤΟΧΟΙ ΚΑΙ ΚΑΘΗΚΟΝΤΑ

   Άρθρο 1
   Ίδρυση
   Ιδρύεται Ευρωπαϊκή Ακαδημία Ασφάλειας και Άμυνας («ΕΑΑΑ»).
   Άρθρο 2
   Αποστολή
   Η ΕΑΑΑ παρέχει κατάρτιση και εκπαίδευση σε ευρωπαϊκό επίπεδο στον τομέα της κοινής πολιτικής ασφάλειας και άμυνας (ΚΠΑΑ) της Ένωσης, στο ευρύτερο πλαίσιο της κοινής εξωτερικής πολιτικής και πολιτικής ασφάλειας (ΚΕΠΠΑ), προκειμένου να διαμορφωθεί και να προωθηθεί μια κοινή αντίληψη περί ΚΠΑΑ και ΚΕΠΠΑ στο πολιτικό και στρατιωτικό προσωπικό, καθώς και να προσδιοριστούν και να διαδοθούν βέλτιστες πρακτικές σε διάφορα θέματα σχετικά με την ΚΠΑΑ και ΚΕΠΠΑ μέσω των δραστηριοτήτων κατάρτισης και εκπαίδευσης που προσφέρει (εφεξής «δραστηριότητες κατάρτισης και εκπαίδευσης της ΕΑΑΑ»).
   Άρθρο 3
   Στόχοι
   Η ΕΑΑΑ έχει τους εξής στόχους:

               α)

               να ενισχυθεί περαιτέρω η περί ασφάλειας και άμυνας κοινή ευρωπαϊκή νοοτροπία στην Ένωση και να προωθηθούν οι αρχές που καθορίζονται στο άρθρο 21 παράγραφος 1 ΣΕΕ εκτός της Ένωσης·

               β)

               να γίνει περισσότερο κατανοητή η ΚΠΑΑ ως αναπόσπαστο τμήμα της κοινής εξωτερικής πολιτικής και πολιτικής ασφάλειας (ΚΕΠΠΑ)·

               γ)

               να στελεχωθούν οι φορείς της ΕΕ με καταρτισμένο προσωπικό, ικανό να αντεπεξέρχεται σε όλα τα θέματα ΚΠΑΑ και ΚΕΠΠΑ·

               δ)

               να στελεχωθούν οι διοικήσεις και το προσωπικό των κρατών μελών με καταρτισμένους υπαλλήλους, εξοικειωμένους με τις πολιτικές, τα θεσμικά όργανα και τις διαδικασίες της ΕΕ στον τομέα της ΚΠΑΑ και ΚΕΠΠΑ·

               ε)

               να διαμορφωθεί στο προσωπικό των αποστολών και των επιχειρήσεων ΚΠΑΑ κοινή αντίληψη για τις αρχές που διέπουν τη λειτουργία τους, καθώς και αίσθημα κοινής ευρωπαϊκής ταυτότητας·

               στ)

               να παρέχει κατάρτιση και εκπαίδευση ανταποκρινόμενη στις ανάγκες κατάρτισης και εκπαίδευσης των αποστολών και επιχειρήσεων της ΚΠΑΑ·

               ζ)

               να υποστηριχθούν οι συνεργασίες της ΕΕ στον τομέα της ΚΠΑΑ και ΚΕΠΠΑ, ιδίως οι συνεργασίες με χώρες που συμμετέχουν σε αποστολές ΚΠΑΑ·

               η)

               να υποστηριχθεί η μη στρατιωτική διαχείριση κρίσεων, μεταξύ άλλων στον τομέα της πρόληψης συγκρούσεων, και η δημιουργία ή διατήρηση των συνθηκών των αναγκαίων για μια βιώσιμη ανάπτυξη,

               θ)

               να προωθηθεί η ευρωπαϊκή πρωτοβουλία για την ανταλλαγή νέων αξιωματικών·

               ι)

               να προωθηθούν οι επαγγελματικές σχέσεις και επαφές μεταξύ των συμμετεχόντων στην κατάρτιση και την εκπαίδευση.

         Όπου χρειάζεται, θα δοθεί η δέουσα προσοχή στη συνοχή με άλλες δράσεις της ΕΕ.
   Άρθρο 4
   Καθήκοντα της ΕΑΑΑ
   1.   Τα κύρια καθήκοντα της ΕΑΑΑ συνάδουν με την αποστολή και τους στόχους της όσον αφορά την οργάνωση και τη διεξαγωγή δραστηριοτήτων κατάρτισης και εκπαίδευσης της ΕΑΑΑ στον τομέα της ΚΠΑΑ και ΚΕΠΠΑ.
   2.   Οι δραστηριότητες κατάρτισης και εκπαίδευσης της ΕΑΑΑ περιλαμβάνουν:

               α)

               μαθήματα βασικού και υψηλού επιπέδου που προωθούν τη γενική κατανόηση της ΚΠΑΑ και ΚΕΠΠΑ·

               β)

               μαθήματα για την ανάπτυξη ηγετικών ικανοτήτων·

               γ)

               μαθήματα για την απευθείας υποστήριξη των αποστολών και επιχειρήσεων της ΚΠΑΑ, συμπεριλαμβανομένων της κατάρτισης και της εκπαίδευσης πριν από την ανάπτυξη και κατά τη διάρκεια της αποστολής ή της επιχείρησης·

               δ)

               μαθήματα που υποστηρίζουν τις συνεργασίες της ΕΕ και τις χώρες που συμμετέχουν σε αποστολές και επιχειρήσεις της ΚΠΑΑ·

               ε)

               εκπαιδευτικές ενότητες για την υποστήριξη της στρατιωτικής ή μη κατάρτισης και εκπαίδευσης στον τομέα της ΚΠΑΑ και ΚΕΠΠΑ·

               στ)

               μαθήματα, σεμινάρια, προγράμματα και συνέδρια σχετικά με την ΚΠΑΑ και ΚΕΠΠΑ για εξειδικευμένο κοινό ή με εστίαση σε συγκεκριμένα θέματα·

               ζ)

               κοινές εκπαιδευτικές ενότητες στο πλαίσιο της ευρωπαϊκής πρωτοβουλίας για την ανταλλαγή νέων αξιωματικών, πάνω στο πρότυπο του Erasmus.

         Αν και δεν εμπίπτουν επισήμως στις δραστηριότητες κατάρτισης και εκπαίδευσης της ΕΑΑΑ, η ΕΑΑΑ θα υποστηρίξει και θα προωθήσει τα ευρωπαϊκά εξάμηνα κατάρτισης και τα κοινά μεταπτυχιακά προγράμματα αξιοποιώντας τις κοινές εκπαιδευτικές ενότητες που αναφέρονται στο πρώτο εδάφιο.
   Κατόπιν απόφασης της διευθύνουσας επιτροπής του άρθρου 9 («διευθύνουσα επιτροπή»), αναλαμβάνονται πρόσθετες δραστηριότητες κατάρτισης και εκπαίδευσης.
   3.   Πέραν των δράσεων της παραγράφου 2, η ΕΑΑΑ:

               α)

               στηρίζει τις σχέσεις που συνάπτονται μεταξύ των ινστιτούτων που αναφέρονται στο άρθρο 5 παράγραφος 1 και συμμετέχουν στο δίκτυο αυτής της παραγράφου («δίκτυο»)·

               β)

               διαχειρίζεται και αναπτύσσει περαιτέρω σύστημα ηλεκτρονικής μάθησης προς υποστήριξη των δραστηριοτήτων κατάρτισης και εκπαίδευσης σχετικά με την ΚΠΑΑ και ΚΕΠΠΑ ή, σε εξαιρετικές περιπτώσεις, προς χρήση για αυτοτελείς δραστηριότητες κατάρτισης και εκπαίδευσης·

               γ)

               καταρτίζει και παράγει εκπαιδευτικό και επιμορφωτικό υλικό σε θέματα ΚΠΑΑ και ΚΕΠΠΑ, στηριζόμενη ωσαύτως στο ήδη υπάρχον σχετικό υλικό·

               δ)

               υποστηρίζει τον σύλλογο αποφοίτων, στον οποίο ανήκουν πρώην εκπαιδευόμενοι·

               ε)

               υποστηρίζει προγράμματα ανταλλαγών στον τομέα της ΚΠΑΑ και ΚΕΠΠΑ μεταξύ ινστιτούτων κατάρτισης και εκπαίδευσης των κρατών μελών·

               στ)

               ενεργεί ως διαχειριστής τμήματος (compartment administrator) στην ενότητα Schoolmaster του έργου Goalkeeper και μέσω αυτής συνεισφέρει στο ετήσιο εκπαιδευτικό πρόγραμμα της ΕΕ σε θέματα ΚΠΑΑ·

               ζ)

               στηρίζει τη διαχείριση της κατάρτισης και της εκπαίδευσης στον τομέα της πρόληψης κρίσεων, της μη στρατιωτικής διαχείρισης κρίσεων, δημιουργώντας ή διατηρώντας τις συνθήκες τις αναγκαίες για μια βιώσιμη ανάπτυξη, και πρωτοβουλίες στο πλαίσιο της μεταρρύθμισης του τομέα ασφαλείας καθώς και την προώθηση της ασφάλειας στον κυβερνοχώρο και της ευαισθητοποίησης για τις υβριδικές απειλές·

               η)

               οργανώνει και διεξάγει ετήσιο συνέδριο δικτύου στρατιωτικών και μη στρατιωτικών εμπειρογνωμόνων για την κατάρτιση και την εκπαίδευση στον τομέα της ΚΠΑΑ από ινστιτούτα κατάρτισης και εκπαίδευσης και υπουργεία των κρατών μελών, καθώς και από εξωτερικούς φορείς κατάρτισης και εκπαίδευσης, αν χρειάζεται· και

               θ)

               διατηρεί σχέσεις με συναφείς φορείς στον τομέα της ελευθερίας, ασφάλειας και δικαιοσύνης, στον τομέα της ανάπτυξης και συνεργασίας, καθώς και με συναφείς διεθνείς οργανισμούς.

         ΚΕΦΑΛΑΙΟ II

      ΟΡΓΑΝΩΣΗ

   Άρθρο 5
   Δίκτυο
   1.   Η ΕΑΑΑ οργανώνεται ως δίκτυο το οποίο συγκεντρώνει στρατιωτικά και μη στρατιωτικά ινστιτούτα, κολέγια, ακαδημίες, πανεπιστήμια, οργανισμούς και άλλους φορείς ασφαλείας και άμυνας εντός της ΕΕ όπως ορίζονται από τα κράτη μέλη, καθώς και το Ινστιτούτο Μελετών της Ευρωπαϊκής Ένωσης για Θέματα Ασφάλειας (ΙΜΕΕΘΑ).
   Η ΕΑΑΑ αποκτά στενούς δεσμούς με τα θεσμικά όργανα και τους σχετικούς οργανισμούς της ΕΕ, και ιδιαίτερα:

               α)

               με τον Οργανισμό της ΕΕ για την Κατάρτιση στον Τομέα της Επιβολής του Νόμου (CEPOL),

               β)

               με την Ευρωπαϊκή Συνοριοφυλακή και Ακτοφυλακή («Frontex»);

               γ)

               με τον Ευρωπαϊκό Οργανισμό Άμυνας (ΕΟΑ),

               δ)

               με το Δορυφορικό Κέντρο της ΕΕ (ΔΚΕΕ), και

               ε)

               με την Ευρωπαϊκή Αστυνομική Υπηρεσία (Ευρωπόλ).

         2.   Όταν κρίνεται σκόπιμο, διεθνείς, διακυβερνητικοί, κυβερνητικοί και μη κυβερνητικοί οργανισμοί μπορούν να αποκτούν την ιδιότητα του «συνεργαζομένου εταίρου του δικτύου» (ANP), ενώ οι σχετικές λεπτομέρειες αποφασίζονται από τη διευθύνουσα επιτροπή.
   3.   Η ΕΑΑΑ λειτουργεί υπό τη γενική ευθύνη της Ύπατης Εκπροσώπου της Ένωσης σε θέματα εξωτερικής πολιτικής και πολιτικής ασφαλείας (εφεξής «ΥΕ»).
   Άρθρο 6
   Ο ρόλος του Ινστιτούτου Μελετών της Ευρωπαϊκής Ένωσης για Θέματα Ασφάλειας
   1.   Το ΙΜΕΕΘΑ, που συμμετέχει στο δίκτυο της ΕΑΑΑ, συνεργάζεται με την ΕΑΑΑ διαθέτοντας την εμπειρογνωμοσύνη και τις ικανότητές του συλλογής γνώσεων για δραστηριότητες κατάρτισης της ΕΑΑΑ, μεταξύ άλλων μέσω δημοσιεύσεων του ΙΜΕΕΘΑ, εντός των ορίων των ικανοτήτων του.
   2.   Ειδικότερα, το ΙΜΕΕΘΑ παρέχει διαλέξεις που πραγματοποιούνται από αναλυτές του και συμβάλλει στην περαιτέρω ανάπτυξη του περιεχομένου ηλεκτρονικής μάθησης της ΕΑΑΑ.
   3.   Το ΙΜΕΕΘΑ υποστηρίζει επίσης τον σύλλογο αποφοίτων της ΕΑΑΑ.
   Άρθρο 7
   Δικαιοπρακτική ικανότητα
   1.   Η ΕΑΑΑ διαθέτει την απαιτούμενη δικαιοπρακτική ικανότητα προκειμένου:

               α)

               να εκπληρώνει τα καθήκοντα και τους στόχους της·

               β)

               να συνάπτει τις συμβάσεις και τους διοικητικούς διακανονισμούς που απαιτούνται για τη λειτουργία της, μεταξύ άλλων για την απόσπαση προσωπικού και την πρόσληψη συμβασιούχων υπαλλήλων, να αποκτά εξοπλισμό, ιδίως εκπαιδευτικό εξοπλισμό·

               γ)

               να κατέχει τραπεζικούς λογαριασμούς· και

               δ)

               να συμμετέχει σε νομικές διαδικασίες.

         2.   Κάθε υπαιτιότητα που προκύπτει από συμβάσεις που έχει συνάψει η ΕΑΑΑ καλύπτεται από τα διατιθέμενα σε αυτήν κονδύλια δυνάμει των άρθρων 16 και 17.
   Άρθρο 8
   Οργανωτική δομή
   Ιδρύονται τα ακόλουθα όργανα στο πλαίσιο της ΕΑΑΑ:

               α)

               η διευθύνουσα επιτροπή, η οποία είναι υπεύθυνη για τον γενικό συντονισμό και τη διεύθυνση των δραστηριοτήτων κατάρτισης και εκπαίδευσης της ΕΑΑΑ·

               β)

               το εκτελεστικό ακαδημαϊκό συμβούλιο, το οποίο διασφαλίζει την ποιότητα και τη συνοχή των δραστηριοτήτων κατάρτισης και εκπαίδευσης της ΕΑΑΑ·

               γ)

               ο προϊστάμενος της ΕΑΑΑ (εφεξής «ο προϊστάμενος»), ο μοναδικός νόμιμος εκπρόσωπος της ΕΑΑΑ, ο οποίος είναι υπεύθυνος για την οικονομική και διοικητική διαχείριση της ΕΑΑΑ και την παροχή συμβουλών στη διευθύνουσα επιτροπή και το εκτελεστικό ακαδημαϊκό συμβούλιο όσον αφορά την οργάνωση και τη διαχείριση των δραστηριοτήτων ΕΑΑΑ·

               δ)

               η γραμματεία της ΕΑΑΑ (εφεξής «η γραμματεία»), που επικουρεί τον προϊστάμενο της ΕΑΑΑ στην εκπλήρωση των καθηκόντων του, και ειδικότερα στην παροχή βοήθειας στο εκτελεστικό ακαδημαϊκό συμβούλιο, με σκοπό να διασφαλιστούν η γενική ποιότητα και η συνοχή των δραστηριοτήτων κατάρτισης και εκπαίδευσης της ΕΑΑΑ.

         Άρθρο 9
   Διευθύνουσα επιτροπή
   1.   Η διευθύνουσα επιτροπή, η οποία αποτελείται από έναν εκπρόσωπο που διορίζει κάθε κράτος μέλος, είναι το όργανο λήψης αποφάσεων της ΕΑΑΑ. Κάθε μέλος της επιτροπής μπορεί να εκπροσωπείται ή να συνοδεύεται από αναπληρωτή.
   2.   Στις συνεδριάσεις της διευθύνουσας επιτροπής, τα μέλη της μπορούν να συνοδεύονται από εμπειρογνώμονες.
   3.   Πρόεδρος της διευθύνουσας επιτροπής αναλαμβάνει ένας εκπρόσωπος της ΥΕ με κατάλληλη εμπειρία. Συνέρχεται τουλάχιστον τέσσερις φορές τον χρόνο.
   4.   Αντιπρόσωποι των κρατών που προσχωρούν στην ΕΕ μπορούν να παραστούν στις συνεδριάσεις της διευθύνουσας επιτροπής ως ενεργοί παρατηρητές.
   5.   Στις συνεδριάσεις της διευθύνουσας επιτροπής συμμετέχουν, χωρίς δικαίωμα ψήφου, ο προϊστάμενος της ΕΑΑΑ, άλλα μέλη του προσωπικού της, ο πρόεδρος του εκτελεστικού ακαδημαϊκού συμβουλίου και, όπου απαιτείται, οι πρόεδροι των διαφορετικών συνθέσεών του, καθώς και εκπρόσωπος της Επιτροπής και των άλλων θεσμικών οργάνων της ΕΕ (συμπεριλαμβανομένης της ΕΥΕΔ).
   6.   Τα καθήκοντα της διευθύνουσας επιτροπής είναι:

               α)

               να εγκρίνει και να επανεξετάζει τακτικά τις δραστηριότητες κατάρτισης και εκπαίδευσης της ΕΑΑΑ στις οποίες αντανακλώνται οι απαιτήσεις κατάρτισης και εκπαίδευσης της ΕΑΑΑ·

               β)

               να εγκρίνει το ετήσιο ακαδημαϊκό πρόγραμμα της ΕΑΑΑ·

               γ)

               να επιλέγει και να ιεραρχεί τις δραστηριότητες κατάρτισης και εκπαίδευσης που πρόκειται να πραγματοποιήσει η ΕΑΑΑ, λαμβάνοντας υπόψη τους πόρους που διατίθενται στην ΕΑΑΑ και τις καθορισθείσες απαιτήσεις κατάρτισης και εκπαίδευσης·

               δ)

               να επιλέγει το κράτος μέλος (ή τα κράτη μέλη) που θα φιλοξενεί(-ούν) τις δραστηριότητες κατάρτισης και εκπαίδευσης της ΕΑΑΑ και τα ιδρύματα που θα τις φέρουν εις πέρας·

               ε)

               να εγκρίνει τη δυνατότητα συμμετοχής τρίτων χωρών σε συγκεκριμένες δραστηριότητες κατάρτισης και εκπαίδευσης της ΕΑΑΑ εντός του γενικού πολιτικού πλαισίου της Επιτροπής Πολιτικής και Ασφάλειας·

               στ)

               να εγκρίνει τη διδακτέα ύλη για το σύνολο των δραστηριοτήτων κατάρτισης και εκπαίδευσης της ΕΑΑΑ·

               ζ)

               να λαμβάνει υπόψη τις εκθέσεις αξιολόγησης των μαθημάτων·

               η)

               να λαμβάνει υπόψη τη γενική ετήσια έκθεση για τις δραστηριότητες κατάρτισης και εκπαίδευσης της ΕΑΑΑ και να εγκρίνει τις συστάσεις που διατυπώνονται σε αυτήν, οι οποίες θα διαβιβάζονται στα αρμόδια όργανα του Συμβουλίου·

               θ)

               να παρέχει γενική καθοδήγηση στο εκτελεστικό ακαδημαϊκό συμβούλιο κατά την εκτέλεση του έργου του·

               ι)

               να διορίζει τους προέδρους του εκτελεστικού ακαδημαϊκού συμβουλίου και των διαφορετικών συνθέσεών του·

               ια)

               να λαμβάνει τις απαραίτητες αποφάσεις όσον αφορά τη λειτουργία της ΕΑΑΑ υπό την προϋπόθεση ότι για αυτές τις αποφάσεις αρμόδια δεν είναι άλλα όργανα·

               ιβ)

               να εγκρίνει τον ετήσιο προϋπολογισμό και κάθε διορθωτικό προϋπολογισμό, κατόπιν προτάσεων του προϊσταμένου·

               ιγ)

               να εγκρίνει τους ετήσιους λογαριασμούς και να απαλλάσσει τον προϊστάμενο·

               ιδ)

               να εγκρίνει επιπρόσθετους κανόνες που ισχύουν για τις δαπάνες που διαχειρίζεται η ΕΑΑΑ·

               ιε)

               να εγκρίνει κάθε χρηματοδοτική συμφωνία και τεχνικό διακανονισμό με την Επιτροπή, την ΕΥΕΔ, θεσμικό όργανο της Ένωσης ή κράτος μέλος σχετικά με τη χρηματοδότηση ή την εκτέλεση των δαπανών της ΕΑΑΑ·

               ιστ)

               να συμβάλλει στη διαδικασία επιλογής του προϊσταμένου κατά το άρθρο 11 παράγραφος 3.

         7.   Η διευθύνουσα επιτροπή εγκρίνει τον εσωτερικό της κανονισμό.
   8.   Εκτός από την περίπτωση που προβλέπεται στο άρθρο 2 παράγραφος 6 των δημοσιονομικών κανόνων που ισχύουν για τις δαπάνες που χρηματοδοτούνται από την ΕΑΑΑ και τη χρηματοδότησή της, η διευθύνουσα επιτροπή αποφασίζει με ειδική πλειοψηφία, κατά τα οριζόμενα στο άρθρο 16 παράγραφος 4 της Συνθήκης για την Ευρωπαϊκή Ένωση.
   Άρθρο 10
   Εκτελεστικό ακαδημαϊκό συμβούλιο
   1.   Το εκτελεστικό ακαδημαϊκό συμβούλιο απαρτίζεται από ανώτατους εκπροσώπους των στρατιωτικών και μη στρατιωτικών ινστιτούτων και λοιπών φορέων, που ορίζονται από τα κράτη μέλη για την υποστήριξη της υλοποίησης των δραστηριοτήτων κατάρτισης και εκπαίδευσης της ΕΑΑΑ, και τον διευθυντή του ΙΜΕΕΘΑ ή εκπρόσωπο του διευθυντή.
   2.   Ο πρόεδρος του εκτελεστικού ακαδημαϊκού συμβουλίου διορίζεται από τη διευθύνουσα επιτροπή μεταξύ των μελών του.
   3.   Εκπρόσωποι της ΕΥΕΔ και της Επιτροπής καλούνται να παρίστανται στις συνεδριάσεις του εκτελεστικού ακαδημαϊκού συμβουλίου.
   4.   Ανώτεροι εκπρόσωποι των συνεργαζόμενων εταίρων του δικτύου καλούνται να παρίστανται στις συνεδριάσεις του εκτελεστικού ακαδημαϊκού συμβουλίου ως ενεργοί παρατηρητές.
   5.   Είναι δυνατόν να κληθούν επίσης ως παρατηρητές στις συνεδριάσεις του συμβουλίου εμπειρογνώμονες από τον ακαδημαϊκό χώρο και ανώτατοι αξιωματούχοι ενωσιακών και εθνικών φορέων. Όταν κρίνεται σκόπιμο και ανάλογα με την περίπτωση, είναι δυνατόν να καλούνται να συμμετάσχουν στις συνεδριάσεις του εκτελεστικού ακαδημαϊκού συμβουλίου ακαδημαϊκοί εμπειρογνώμονες και ανώτεροι υπάλληλοι, οι οποίοι εκπροσωπούν ινστιτούτα που δεν είναι μέλη του δικτύου.
   6.   Τα καθήκοντα του εκτελεστικού ακαδημαϊκού συμβουλίου είναι:

               α)

               να παρέχει συμβουλές και να διατυπώνει συστάσεις σε ακαδημαϊκά θέματα προς τη διευθύνουσα επιτροπή·

               β)

               να εφαρμόζει, μέσω του δικτύου της ΕΑΑΑ, το συμφωνηθέν ετήσιο ακαδημαϊκό πρόγραμμα·

               γ)

               να επιβλέπει το σύστημα ηλεκτρονικής μάθησης·

               δ)

               να καταρτίζει τη διδακτέα ύλη για το σύνολο των δραστηριοτήτων κατάρτισης και εκπαίδευσης της ΕΑΑΑ·

               ε)

               να διασφαλίζει τον γενικό συντονισμό των δραστηριοτήτων κατάρτισης και εκπαίδευσης της ΕΑΑΑ μεταξύ όλων των ινστιτούτων·

               στ)

               να επανεξετάζει το επίπεδο των δραστηριοτήτων κατάρτισης και εκπαίδευσης που υλοποιήθηκαν κατά το προηγούμενο ακαδημαϊκό έτος·

               ζ)

               να υποβάλλει στη διευθύνουσα επιτροπή προτάσεις για τις δραστηριότητες κατάρτισης και εκπαίδευσης του επόμενου ακαδημαϊκού έτους·

               η)

               να διασφαλίζει τη συστηματική αξιολόγηση του συνόλου των δραστηριοτήτων κατάρτισης και εκπαίδευσης της ΕΑΑΑ και να εγκρίνει τις εκθέσεις αξιολόγησης των μαθημάτων·

               θ)

               να συμβάλλει στην κατάρτιση του σχεδίου της γενικής ετήσιας έκθεσης για τις δραστηριότητες της ΕΑΑΑ·

               ι)

               να υποστηρίζει την εφαρμογή της ευρωπαϊκής πρωτοβουλίας για την ανταλλαγή νέων αξιωματικών, πάνω στο πρότυπο του Erasmus.

         7.   Για την εκτέλεση των καθηκόντων του, το εκτελεστικό ακαδημαϊκό συμβούλιο μπορεί να συνεδριάζει σε διαφορετικές εξειδικευμένες κατά έργο συνθέσεις. Η διευθύνουσα επιτροπή συμφωνεί τις συνθέσεις αυτές και το εκτελεστικό ακαδημαϊκό συμβούλιο καταρτίζει τους κανόνες και τις ρυθμίσεις που διέπουν τη δημιουργία και τη λειτουργία των ανωτέρω συνθέσεων. Κάθε σύνθεση υποβάλλει έκθεση των δραστηριοτήτων της στο σύνολο του εκτελεστικού ακαδημαϊκού συμβουλίου τουλάχιστον μία φορά ανά έτος, μετά την οποία η εντολή της μπορεί να επεκταθεί.
   8.   Ένα μέλος της γραμματείας της ΕΑΑΑ υποστηρίζει και επικουρεί το εκτελεστικό ακαδημαϊκό συμβούλιο και εκάστη των συνθέσεών του. Παρίσταται στις συνεδριάσεις χωρίς δικαίωμα ψήφου. Ελλείψει άλλου υποψηφίου, μπορεί ταυτοχρόνως να προεδρεύει των συνεδριάσεων.
   9.   Ο εσωτερικός κανονισμός του εκτελεστικού ακαδημαϊκού συμβουλίου και εκάστης των συνθέσεών του θεσπίζεται από τη διευθύνουσα επιτροπή.
   Άρθρο 11
   Προϊστάμενος
   1.   Ο προϊστάμενος:

               α)

               είναι αρμόδιος για τις δραστηριότητες της ΕΑΑΑ·

               β)

               είναι ο μοναδικός νόμιμος εκπρόσωπός της ΕΑΑΑ·

               γ)

               είναι υπεύθυνος για την οικονομική και διοικητική διαχείριση της ΕΑΑΑ·

               δ)

               παρέχει συμβουλές στη διευθύνουσα επιτροπή και το εκτελεστικό ακαδημαϊκό συμβούλιο και υποστηρίζει το έργο τους· και

               ε)

               ενεργεί ως εκπρόσωπος της ΕΑΑΑ όσον αφορά τις δραστηριότητες κατάρτισης και εκπαίδευσης εντός και εκτός του δικτύου.

         2.   Οι υποψήφιοι για τη θέση του προϊσταμένου είναι πρόσωπα με αναγνωρισμένη μακρόχρονη τεχνογνωσία και πείρα στον τομέα της κατάρτισης και της εκπαίδευσης. Τα κράτη μέλη δύνανται να προτείνουν υποψηφίους για τη θέση του προϊσταμένου. Το προσωπικό των θεσμικών οργάνων της Ένωσης και της ΕΥΕΔ μπορούν να υποβάλουν αίτηση για τη θέση αυτή κατά τους εφαρμοστέους κανόνες.
   3.   Η διαδικασία προεπιλογής διεξάγεται υπό την ευθύνη της ΥΕ. Η επιτροπή προεπιλογής αποτελείται από τρεις εκπροσώπους της ΕΥΕΔ, υπό την προεδρία του προέδρου της διευθύνουσας επιτροπής. Με βάση τα αποτελέσματα της προεπιλογής, η ΥΕ παρέχει στη διευθύνουσα επιτροπή σύσταση με περιορισμένο κατάλογο από τρεις τουλάχιστον υποψηφίους, που συντάσσεται με τη σειρά προτίμησης της επιτροπής προεπιλογής. Τουλάχιστον οι μισοί επικρατέστεροι υποψήφιοι του καταλόγου πρέπει να προέρχονται από τα κράτη μέλη. Οι υποψήφιοι παρουσιάζουν στη διευθύνουσα επιτροπή το όραμά τους για την ΕΑΑΑ και, στη συνέχεια, τα κράτη μέλη καλούνται να βαθμολογήσουν τους υποψηφίους με γραπτή μυστική ψηφοφορία. Ο προϊστάμενος διορίζεται από την Ύπατη Εκπρόσωπο ως μέλος του προσωπικού της ΕΑΑΑ.
   4.   Συγκεκριμένα, τα καθήκοντα του προϊσταμένου είναι:

               α)

               να προβαίνει σε όλες τις απαραίτητες ενέργειες, περιλαμβανομένων της έγκρισης εσωτερικών διοικητικών εγκυκλίων και της δημοσίευσης ανακοινώσεων, ώστε να διασφαλίζεται η αποτελεσματική ροή του εκπαιδευτικού έργου της ΕΑΑΑ·

               β)

               να εκπονεί το προσχέδιο της ετήσιας έκθεσης και του προγράμματος εργασίας της ΕΑΑΑ, τα οποία υποβάλλονται στη διευθύνουσα επιτροπή, βάσει προτάσεως του εκτελεστικού ακαδημαϊκού συμβουλίου·

               γ)

               να συντονίζει την εφαρμογή του προγράμματος εργασίας της ΕΑΑΑ·

               δ)

               να διατηρεί επαφές με τις αρμόδιες αρχές των κρατών μελών·

               ε)

               να διατηρεί επαφές με τους αρμόδιους εξωτερικούς φορείς κατάρτισης και εκπαίδευσης στον τομέα της ΚΕΠΠΑ και ΚΠΑΑ·

               στ)

               όπου απαιτείται, να συνάπτει τεχνικούς διακανονισμούς που αφορούν τις δραστηριότητες κατάρτισης και εκπαίδευσης της ΕΑΑΑ με τις αρμόδιες αρχές και τους φορείς κατάρτισης και εκπαίδευσης στον τομέα της ΚΕΠΠΑ και ΚΠΑΑ·

               ζ)

               να εκτελεί οποιοδήποτε άλλο καθήκον του ανατίθεται από τη διευθύνουσα επιτροπή.

         5.   Ο προϊστάμενος είναι υπεύθυνος για την οικονομική και διοικητική διαχείριση της ΕΑΑΑ, και πιο συγκεκριμένα:

               α)

               συντάσσει και υποβάλλει στη διευθύνουσα επιτροπή το σχέδιο προϋπολογισμού·

               β)

               εγκρίνει τους προϋπολογισμούς, μετά την έγκρισή τους από τη διευθύνουσα επιτροπή·

               γ)

               είναι ο διατάκτης για τον προϋπολογισμό της ΕΑΑΑ·

               δ)

               ανοίγει έναν ή περισσότερους τραπεζικούς λογαριασμούς για την ΕΑΑΑ·

               ε)

               διαπραγματεύεται, υποβάλλει στη διευθύνουσα επιτροπή και συνάπτει χρηματοδοτικές συμφωνίες και/ή τεχνικές συμφωνίες με την Επιτροπή, την ΕΥΕΔ ή τα κράτη μέλη για τη χρηματοδότηση και/ή την εκτέλεση των δαπανών της ΕΑΑΑ·

               στ)

               επιλέγει το προσωπικό της γραμματείας, επικουρούμενος από επιτροπή επιλογής·

               ζ)

               διαπραγματεύεται και υπογράφει για την ΕΑΑΑ κάθε ανταλλαγή επιστολών για την απόσπαση προσωπικού της γραμματείας στην ΕΑΑΑ·

               η)

               διαπραγματεύεται και υπογράφει για την ΕΑΑΑ κάθε σύμβαση εργασίας για τους υπαλλήλους που αμείβονται από τον προϋπολογισμό της ΕΑΑΑ·

               θ)

               γενικά αντιπροσωπεύει την ΕΑΑΑ σε όλες τις νομικές πράξεις με οικονομικές επιπτώσεις·

               ι)

               υποβάλλει στη διευθύνουσα επιτροπή τους ετήσιους λογαριασμούς της ΕΑΑΑ.

         6.   Ο προϊστάμενος λογοδοτεί στη διευθύνουσα επιτροπή για τις πράξεις του.
   Άρθρο 12
   Γραμματεία της ΕΑΑΑ
   1.   Η γραμματεία επικουρεί τον προϊστάμενο στην εκπλήρωση των καθηκόντων του.
   2.   Η γραμματεία παρέχει στήριξη στη διευθύνουσα επιτροπή, το εκτελεστικό ακαδημαϊκό συμβούλιο, υπό τις διάφορες συνθέσεις του, και τα διάφορα όργανα κατά τη διαχείριση, τον συντονισμό και την οργάνωση των δραστηριοτήτων κατάρτισης και εκπαίδευσης της ΕΑΑΑ·
   3.   Η γραμματεία υποστηρίζει και επικουρεί το εκτελεστικό ακαδημαϊκό συμβούλιο διασφαλίζοντας τόσο τη συνολική ποιότητα και συνοχή των δραστηριοτήτων κατάρτισης και εκπαίδευσης της ΕΑΑΑ όσο και την εναρμόνισή τους με τις εξελίξεις στην πολιτική της Ένωσης. Ειδικότερα, συμβάλλουν στο να διασφαλιστεί ότι όλα τα στάδια της πραγματοποίησης μιας δραστηριότητας κατάρτισης και εκπαίδευσης, από την κατάρτιση της διδακτέας ύλης και του περιεχομένου έως τη μεθοδολογική προσέγγιση, ανταποκρίνονται σε όσο το δυνατόν πιο υψηλά πρότυπα.
   4.   Κάθε ινστιτούτο που συνθέτει το δίκτυο της ΕΑΑΑ ορίζει σημείο επαφής με τη γραμματεία, προκειμένου να αντιμετωπίζονται τα οργανωτικά και διοικητικά ζητήματα που σχετίζονται με την οργάνωση των δραστηριοτήτων κατάρτισης και εκπαίδευσης της ΕΑΑΑ.
   5.   Η γραμματεία συνεργάζεται στενά με την Επιτροπή και την ΕΥΕΔ.
   Άρθρο 13
   Προσωπικό της ΕΑΑΑ
   1.   Το προσωπικό της ΕΑΑΑ απαρτίζεται από:

               α)

               προσωπικό αποσπασμένο στην ΕΑΑΑ από τα θεσμικά όργανα της ΕΕ, την ΕΥΕΔ και τους οργανισμούς της ΕΕ·

               β)

               εθνικούς εμπειρογνώμονες αποσπασμένους στην ΕΑΑΑ από τα κράτη μέλη·

               γ)

               συμβασιούχους υπαλλήλους βάσει του βελγικού δικαίου, σε περίπτωση που δεν έχει εντοπιστεί εθνικός εμπειρογνώμονας για τη θέση βοηθού διοικητικού και οικονομικού εμπειρογνώμονα και κατόπιν έγκρισης της διευθύνουσας επιτροπής.

         2.   Η ΕΑΑΑ μπορεί να δέχεται ασκούμενους και επιστημονικούς συνεργάτες.
   3.   Ο αριθμός των υπαλλήλων της ΕΑΑΑ αποφασίζεται από τη διευθύνουσα επιτροπή μαζί με τον προϋπολογισμό του επόμενου έτους και συνδέεται σαφώς με το πλήθος των δραστηριοτήτων κατάρτισης και εκπαίδευσης της ΕΑΑΑ και τα λοιπά καθήκοντά της, όπως ορίζονται στο άρθρο 4.
   4.   Η απόφαση της ΥΕ για τον καθορισμό του καθεστώτος που εφαρμόζεται στους αποσπασμένους εθνικούς εμπειρογνώμονες (6) θα ισχύει κατ' αναλογία και για τους εθνικούς εμπειρογνώμονες που είναι αποσπασμένοι στην ΕΑΑΑ από τα κράτη μέλη. Ο κανονισμός υπηρεσιακής κατάστασης των υπαλλήλων της Ένωσης εξακολουθεί να ισχύει για τους υπαλλήλους που έχουν αποσπαστεί στην ΕΑΑΑ από τα θεσμικά όργανα της Ευρωπαϊκής Ένωσης, συμπεριλαμβανομένων των συμβασιούχων υπαλλήλων που αμείβονται από τον προϋπολογισμό της ΕΑΑΑ.
   5.   Η διευθύνουσα επιτροπή, ενεργώντας κατόπιν πρότασης της ΥΕ, ορίζει, εφόσον απαιτείται, τους όρους που ισχύουν για τους ασκούμενους και τους επιστημονικούς συνεργάτες.
   6.   Το προσωπικό της ΕΑΑΑ δεν μπορεί να συνάπτει συμβάσεις ή να αναλαμβάνει οποιουδήποτε είδους οικονομικές υποχρεώσεις εξ ονόματος της ΕΑΑΑ χωρίς προηγούμενη έγγραφη άδεια του προϊσταμένου.
   ΚΕΦΑΛΑΙΟ III

      ΧΡΗΜΑΤΟΔΟΤΗΣΗ

   Άρθρο 14
   Συνεισφορές σε είδος στις δραστηριότητες κατάρτισης και εκπαίδευσης
   1.   Κάθε κράτος μέλος, θεσμικό όργανο της ΕΕ, οργανισμός της ΕΕ, ινστιτούτο και η ΕΥΕΔ επιβαρύνεται με όλα τα έξοδα συμμετοχής του στην ΕΑΑΑ, στα οποία συμπεριλαμβάνονται οι μισθοί, τα επιδόματα, τα έξοδα ταξιδίου και διαμονής, καθώς και με τα έξοδα που σχετίζονται με την οργανωτική και διοικητική υποστήριξη των δραστηριοτήτων κατάρτισης και εκπαίδευσης της ΕΑΑΑ.
   2.   Οι συμμετέχοντες στις δραστηριότητες κατάρτισης και εκπαίδευσης της ΕΑΑΑ επιβαρύνονται με όλα τα έξοδα συμμετοχής τους.
   Άρθρο 15
   Υποστήριξη από την ΕΥΕΔ
   1.   Η ΕΥΕΔ επιβαρύνεται με τα έξοδα που προκύπτουν από τη φιλοξενία του προϊστάμενου και της γραμματείας της ΕΑΑΑ εντός των εγκαταστάσεών της, περιλαμβανομένων των εξόδων λόγω χρήσης υπολογιστών, καθώς και με τα έξοδα που προκύπτουν από την απόσπαση του προϊστάμενου και την απόσπαση ενός βοηθού στη γραμματεία της ΕΑΑΑ.
   2.   Η ΕΥΕΔ παρέχει στην ΕΑΑΑ την απαιτούμενη διοικητική στήριξη προκειμένου να προσλαμβάνει και να διαχειρίζεται το προσωπικό της και να εκτελεί τον προϋπολογισμό της.
   Άρθρο 16
   Συνεισφορά από τον προϋπολογισμό της Ένωσης
   1.   Η ΕΑΑΑ λαμβάνει ετήσια ή πολυετή συνεισφορά από τον γενικό προϋπολογισμό της Ευρωπαϊκής Ένωσης. Η εν λόγω συνεισφορά μπορεί να καλύπτει κυρίως έξοδα προς στήριξη των δραστηριοτήτων κατάρτισης και εκπαίδευσης και έξοδα των εθνικών εμπειρογνωμόνων που αποσπώνται από τα κράτη μέλη στην ΕΑΑΑ, καθώς και έξοδα για έναν συμβασιούχο υπάλληλο.
   2.   Το ποσό δημοσιονομικής αναφοράς που προορίζεται για την κάλυψη των δαπανών της ΕΑΑΑ για την περίοδο από την 1η Ιανουαρίου 2017 έως τις 31 Δεκεμβρίου 2017 είναι 700 000 EUR. Το ποσό δημοσιονομικής αναφοράς για τις επόμενες περιόδους καθορίζεται από το Συμβούλιο, κατόπιν συστάσεως της διευθύνουσας επιτροπής.
   3.   Μετά την απόφαση του Συμβουλίου της παραγράφου 2, ο προϊστάμενος διαπραγματεύεται χρηματοδοτική συμφωνία με την Επιτροπή.
   Άρθρο 17
   Εθελούσιες συνεισφορές
   1.   Για τη χρηματοδότηση ειδικών δραστηριοτήτων, η ΕΑΑΑ μπορεί να λαμβάνει και να διαχειρίζεται εθελούσιες συνεισφορές από τα κράτη μέλη και τα ινστιτούτα ή από άλλους χρηματοδότες. Οι συνεισφορές αυτές διατίθενται για συγκεκριμένους σκοπούς από την ΕΑΑΑ.
   2.   Ο προϊστάμενος διαπραγματεύεται τους τεχνικούς διακανονισμούς για τις συνεισφορές της παραγράφου 1.
   Άρθρο 18
   Υλοποίηση των έργων
   1.   Η ΕΑΑΑ μπορεί να υποβάλλει αιτήσεις για ερευνητικά και άλλα έργα στον τομέα της ΚΕΠΠΑ. Επιπλέον, μπορεί να ενεργεί ως συντονιστής του έργου ή ως μέλος αυτού. Ο προϊστάμενος μπορεί να συμμετέχει στη «συμβουλευτική ομάδα» ενός τέτοιου έργου. Μπορεί να αναθέτει το καθήκον αυτό σε έναν από τους προέδρους των συνθέσεων του εκτελεστικού ακαδημαϊκού συμβουλίου ή σε ένα μέλος της γραμματείας της ΕΑΑΑ.
   2.   Η συνεισφορά των έργων αυτών πρέπει να καθίσταται εμφανής στον (διορθωτικό) προϋπολογισμό της ΕΑΑΑ, να αντιστοιχεί σε συγκεκριμένο προορισμό και να χρησιμοποιείται σύμφωνα με τα καθήκοντα και τους στόχους της ΕΑΑΑ.
   Άρθρο 19
   Δημοσιονομικοί κανόνες
   Οι δημοσιονομικοί κανόνες που ορίζονται στο παράρτημα ισχύουν για τις δαπάνες που καλύπτονται από την ΕΑΑΑ και τη χρηματοδότηση των εν λόγω δαπανών.
   ΚΕΦΑΛΑΙΟ IV

      ΔΙΑΦΟΡΕΣ ΔΙΑΤΑΞΕΙΣ

   Άρθρο 20
   Συμμετοχή στις δραστηριότητες κατάρτισης και εκπαίδευσης της ΕΑΑΑ
   1.   Όλες οι δραστηριότητες κατάρτισης και εκπαίδευσης της ΕΑΑΑ είναι ανοιχτές στους πολίτες όλων των κρατών μελών και των προσχωρούντων κρατών. Τα ινστιτούτα που τις διοργανώνουν και τις διεξάγουν μεριμνούν ώστε να εφαρμόζεται άνευ εξαιρέσεων αυτή η αρχή.
   2.   Η συμμετοχή στις δραστηριότητες κατάρτισης και εκπαίδευσης της ΕΑΑΑ επιτρέπεται επίσης, καταρχήν, σε πολίτες χωρών υποψήφιων προς προσχώρηση στην ΕΕ και, όπου απαιτείται, λοιπών τρίτων κρατών και οργανισμών, ιδίως για τις δραστηριότητες κατάρτισης και εκπαίδευσης που αναφέρονται στο άρθρο 4 παράγραφος 2 στοιχείο δ).
   3.   Οι συμμετέχοντες είναι πολιτικό, διπλωματικό, αστυνομικό ή στρατιωτικό προσωπικό το οποίο ασχολείται με πτυχές της ΚΠΑΑ και ΚΕΠΠΑ και εμπειρογνώμονες που αναλαμβάνουν δράση στις αποστολές ή τις επιχειρήσεις της ΚΠΑΑ.
   Είναι δυνατόν να κληθούν να συμμετάσχουν σε δραστηριότητες κατάρτισης και εκπαίδευσης της ΕΑΑΑ, μεταξύ άλλων, εκπρόσωποι διεθνών οργανισμών, μη κυβερνητικών οργανώσεων, ακαδημαϊκών ιδρυμάτων και ΜΜΕ, καθώς και μέλη της επιχειρηματικής κοινότητας.
   4.   Κάθε συμμετέχων που ολοκληρώνει κύκλο μαθημάτων της ΕΑΑΑ λαμβάνει πιστοποιητικό υπογεγραμμένο από την ΥΕ. Οι λεπτομέρειες του πιστοποιητικού επανεξετάζονται από τη διευθύνουσα επιτροπή. Το πιστοποιητικό αναγνωρίζεται από τα κράτη μέλη και τα θεσμικά όργανα της ΕΕ.
   Άρθρο 21
   Συνεργασία
   Η ΕΑΑΑ συνεργάζεται με διεθνείς οργανισμούς και άλλους σχετικούς φορείς, όπως εθνικά ινστιτούτα κατάρτισης και εκπαίδευσης τρίτων χωρών, και αντλεί διδάγματα από την εμπειρία τους, ειδικότερα, όχι όμως αποκλειστικά, από όσους αναφέρονται στο άρθρο 5 παράγραφος 2.
   Άρθρο 22
   Κανονισμοί ασφαλείας
   Οι διατάξεις της απόφασης 2013/488/ΕΕ (7) ισχύουν για την ΕΑΑΑ.
   ΚΕΦΑΛΑΙΟ V

      ΤΕΛΙΚΕΣ ΔΙΑΤΑΞΕΙΣ

   Άρθρο 23
   Συνέχεια ισχύος
   Οι κανόνες και οι κανονισμοί που θεσπίστηκαν για την εφαρμογή της απόφασης 2013/189/ΚΕΠΠΑ του Συμβουλίου εξακολουθούν να ισχύουν για την εφαρμογή της παρούσας απόφασης, εφόσον συνάδουν με τις διατάξεις της παρούσας απόφασης και έως ότου τροποποιηθούν ή καταργηθούν.
   Άρθρο 24
   Κατάργηση
   Η απόφαση 2013/189/ΚΕΠΠΑ καταργείται.
   Άρθρο 25
   Έναρξη ισχύος και λήξη
   1.   Η παρούσα απόφαση αρχίζει να ισχύει την 1η Ιανουαρίου 2017. Επανεξετάζεται όταν χρειάζεται και, σε κάθε περίπτωση, το αργότερο έξι μήνες πριν λήξει.
   2.   Η παρούσα απόφαση λήγει στις 2 Ιανουαρίου 2021.

      Βρυξέλλες, 21 Δεκεμβρίου 2016.

            Για το Συμβούλιο

            Ο Πρόεδρος

         M. LAJČÁK

      (1)  Κοινή δράση 2005/575/ΚΕΠΠΑ του Συμβουλίου, της 18ης Ιουλίου 2005, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) (ΕΕ L 194 της 26.7.2005, σ. 15).

      (2)  Κοινή δράση 2008/550/ΚΕΠΠΑ του Συμβουλίου, της 23ης Ιουνίου 2008, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) και την κατάργηση της κοινής δράσης 2005/575/ΚΕΠΠΑ (ΕΕ L 176 της 4.7.2008, σ. 20).

      (3)  Απόφαση 2013/189/ΚΕΠΠΑ του Συμβουλίου, της 22ας Απριλίου 2013, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) και την κατάργηση της κοινής δράσης 2008/550/ΚΕΠΠΑ (ΕΕ L 112 της 24.4.2013, σ. 22).

      (4)  Συμπεράσματα του Συμβουλίου για την ΕΠΑΑ, 2903η σύνοδος του Συμβουλίου Εξωτερικών Σχέσεων.

      (5)  Απόφαση 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201 της 3.8.2010, σ. 30).

      (6)  Απόφαση του Ύπατου Εκπροσώπου της Ένωσης για τις Εξωτερικές Υποθέσεις και την Πολιτική Ασφαλείας, της 23ης Μαρτίου 2011, για τον καθορισμό του καθεστώτος που εφαρμόζεται στους αποσπασμένους στην Ευρωπαϊκή Υπηρεσία Εξωτερικής Δράσης εθνικούς εμπειρογνώμονες (ΕΕ C 12 της 14.1.2012, σ. 8).

      (7)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).

      ΠΑΡΑΡΤΗΜΑ

         Δημοσιονομικοί κανόνες που ισχύουν για τις δαπάνες που χρηματοδοτούνται από την ΕΑΑΑ και για τη χρηματοδότηση των δαπανών της

      Άρθρο 1
      Δημοσιονομικές αρχές
      1.   Ο προϋπολογισμός της ΕΑΑΑ, εκφρασμένος σε ευρώ, είναι η πράξη που προβλέπει και εγκρίνει, για κάθε οικονομικό έτος, το σύνολο των εσόδων και εξόδων της ΕΑΑΑ, τα οποία χρηματοδοτεί η ΕΑΑΑ.
      2.   Ο προϋπολογισμός είναι ισοσκελισμένος ως προς τα έσοδα-έξοδα.
      3.   Δεν μπορούν να εκτελεστούν έσοδα ή έξοδα χρηματοδοτούμενα από την ΕΑΑΑ αν δεν εγγραφούν σε γραμμή του προϋπολογισμού.
      Άρθρο 2
      Θέσπιση προϋπολογισμών
      1.   Κάθε έτος,ο προϊστάμενος καταρτίζει το σχέδιο προϋπολογισμού για το επόμενο οικονομικό έτος, το οποίο ξεκινά την 1η Ιανουαρίου και λήγει την 31η Δεκεμβρίου του ίδιου έτους. Το σχέδιο προϋπολογισμού περιλαμβάνει τις πιστώσεις που θεωρούνται απαραίτητες για την κάλυψη των δαπανών που χρηματοδοτεί η ΕΑΑΑ κατά τη διάρκεια της συγκεκριμένης περιόδου, παράλληλα με μια πρόβλεψη των εσόδων με τα οποία αναμένεται να καλυφθούν οι εν λόγω δαπάνες.
      2.   Οι πιστώσεις κατηγοριοποιούνται κατά το δέον, ανά είδος ή σκοπό, σε κεφάλαια και άρθρα. Το σχέδιο περιλαμβάνει λεπτομερείς παρατηρήσεις ανά άρθρο.
      3.   Τα έσοδα συνίστανται σε εθελούσιες συνεισφορές των κρατών μελών ή άλλων χρηματοδοτών, καθώς και στην ετήσια συνεισφορά από τον προϋπολογισμό της Ευρωπαϊκής Ένωσης.
      4.   Ο προϊστάμενος υποβάλλει λεπτομερή έκθεση για τον προϋπολογισμό του προηγούμενου οικονομικού έτους έως την 31η Μαρτίου. Επιπλέον, προτείνει το σχέδιο προϋπολογισμού για το επόμενο οικονομικό έτος στη διευθύνουσα επιτροπή έως την 31η Ιουλίου.
      5.   Η διευθύνουσα επιτροπή εγκρίνει το σχέδιο προϋπολογισμού έως την 31η Οκτωβρίου.
      6.   Σε περίπτωση που η ΕΑΑΑ λαμβάνει πολυετή συνεισφορά από τον γενικό προϋπολογισμό της Ένωσης, η Επιτροπή εγκρίνει τον ετήσιο προϋπολογισμό κατόπιν συναίνεσης.
      Άρθρο 3
      Μεταφορές πιστώσεων
      Σε περίπτωση απρόβλεπτων περιστάσεων, ο προϊστάμενος μπορεί να αποφασίσει μεταφορές πιστώσεων μεταξύ γραμμών ή τομέων του προϋπολογισμού από τη συνεισφορά που αναφέρεται στο άρθρο 16, οι οποίες δεν υπερβαίνουν το 25 % των εν λόγω γραμμών ή τομέων. Ο προϊστάμενος ενημερώνει τη διευθύνουσα επιτροπή για τις μεταφορές αυτές. Οι μεταφορές πιστώσεων μεταξύ γραμμών ή τομέων του προϋπολογισμού που υπερβαίνουν το 25 % των γραμμών ή τομέων του προϋπολογισμού υποβάλλονται προς έγκριση στη διευθύνουσα επιτροπή στο πλαίσιο τροποποιημένου προϋπολογισμού.
      Άρθρο 4
      Μεταφορά πιστώσεων στο επόμενο έτος
      1.   Οι πιστώσεις που είναι απαραίτητες για την αποπληρωμή νομικών υποχρεώσεων που ανελήφθησαν έως την 31η Δεκεμβρίου ενός οικονομικού έτους μεταφέρονται στο επόμενο οικονομικό έτος.
      2.   Οι πιστώσεις που προέρχονται από εθελούσιες συνεισφορές μεταφέρονται στο επόμενο οικονομικό έτος.
      3.   Οι πιστώσεις που προέρχονται από έργα μεταφέρονται στο επόμενο οικονομικό έτος.
      4.   Ο προϊστάμενος μπορεί να μεταφέρει άλλες πιστώσεις του προϋπολογισμού στο επόμενο οικονομικό έτος κατόπιν έγκρισης της διευθύνουσας επιτροπής.
      5.   Άλλες πιστώσεις ακυρώνονται στο τέλος του οικονομικού έτους.
      Άρθρο 5
      Εκτέλεση του προϋπολογισμού και διαχείριση του προσωπικού
      Για την εκτέλεση του προϋπολογισμού και τη διαχείριση του προσωπικού της, η ΕΑΑΑ χρησιμοποιεί στον μέγιστο δυνατό βαθμό υφιστάμενες διοικητικές δομές της Ένωσης, και ιδίως την ΕΥΕΔ.
      Άρθρο 6
      Τραπεζικοί λογαριασμοί
      1.   Οι τραπεζικοί λογαριασμοί της ΕΑΑΑ ανοίγονται σε πρώτης τάξεως πιστωτικό ίδρυμα που έχει την έδρα του σε κράτος μέλος και αποτελούν τραπεζικό λογαριασμό όψεως ή μικρής προθεσμίας, σε ευρώ.
      2.   Κανένας λογαριασμός δεν μπορεί να μένει ακάλυπτος.
      Άρθρο 7
      Πληρωμές
      Για κάθε πληρωμή από τραπεζικό λογαριασμό της ΕΑΑΑ απαιτείται η από κοινού υπογραφή του προϊσταμένου της ΕΑΑΑ και ενός άλλου μέλους από το προσωπικό της ΕΑΑΑ.
      Άρθρο 8
      Λογιστική
      1.   Ο προϊστάμενος διασφαλίζει ότι οι λογαριασμοί που καταδεικνύουν τα έσοδα, τις δαπάνες και την απογραφή στοιχείων της ΕΑΑΑ τηρούνται σύμφωνα με τα διεθνώς αποδεκτά λογιστικά πρότυπα για τον δημόσιο τομέα.
      2.   Ο προϊστάμενος υποβάλλει στη διευθύνουσα επιτροπή τους ετήσιους λογαριασμούς για ένα συγκεκριμένο οικονομικό έτος το αργότερο έως την επόμενη 31η Μαρτίου, μαζί με τη λεπτομερή έκθεση που αναφέρεται στο άρθρο 2 παράγραφος 4.
      3.   Οι απαιτούμενες λογιστικές υπηρεσίες μπορούν να ανατεθούν σε εξωτερικό φορέα.
      Άρθρο 9
      Έλεγχος
      1.   Ο έλεγχος των λογαριασμών της ΕΑΑΑ διεξάγεται σε ετήσια βάση.
      2.   Οι απαιτούμενες ελεγκτικές υπηρεσίες μπορεί να ανατεθούν σε εξωτερικό φορέα.
      3.   Οι εκθέσεις ελέγχου των λογαριασμών κοινοποιούνται στη διευθύνουσα επιτροπή αν το ζητήσει, μαζί με τη λεπτομερή έκθεση που αναφέρεται στο άρθρο 2 παράγραφος 4.
      Άρθρο 10
      Απαλλαγή
      1.   Η διευθύνουσα επιτροπή αποφασίζει, βάσει της λεπτομερούς έκθεσης, των ετήσιων λογαριασμών και της ετήσιας έκθεσης ελέγχου, αν θα χορηγήσει απαλλαγή στον προϊστάμενο για την εκτέλεση του προϋπολογισμού της ΕΑΑΑ.
      2.   Ο προϊστάμενος προβαίνει στις απαραίτητες ενέργειες προκειμένου να τεκμηριώσει στη διευθύνουσα επιτροπή ότι μπορεί να χορηγηθεί απαλλαγή και προκειμένου να ενεργήσει επί των τυχόν παρατηρήσεων στις περί απαλλαγής αποφάσεις.


Avis juridique important

|

31998D0553

98/553/ΕΚ: Απόφαση του Συμβουλίου της 24ης Σεπτεμβρίου 1998 για το διορισμό μέλους της Επιτροπής των Περιφερειών

Επίσημη Εφημερίδα αριθ. L 265 της 30/09/1998 σ. 0033 - 0033

ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Σεπτεμβρίου 1998 για το διορισμό μέλους της Επιτροπής των Περιφερειών (98/553/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 198 Α,την απόφαση 98/110/ΕΚ του Συμβουλίου, της 26ης Ιανουαρίου 1998 (1), για το διορισμό των τακτικών και αναπληρωματικών μελών της Επιτροπής των Περιφερειών,Εκτιμώντας ότι, με την παραίτηση του κ. Ramσn Garcνa Caρal, αναπληρωματικού μέλους, που γνωστοποιήθηκε στο Συμβούλιο στις 28 Ιουλίου 1998, έχει κενωθεί μία θέση αναπληρωματικού μέλους της Επιτροπής των Περιφερειών,Έχοντας υπόψη την πρόταση της ισπανικής κυβέρνησης,ΑΠΟΦΑΣΙΖΕΙ:Άρθρο μόνο Ο κ. Leonardo Verdνn Bouza, διορίζεται αναπληρωματικό μέλος της Επιτροπής των Περιφερειών, σε αντικατάσταση του κ. Ramσn Garcνa Caρal, και για το υπόλοιπο της θητείας του, δηλαδή έως τις 25 Ιανουαρίου 2002.Βρυξέλλες, 24 Σεπτεμβρίου 1998.Για το ΣυμβούλιοΟ ΠρόεδροςN. MICHALEK(1) ΕΕ L 28 της 4. 2. 1998, σ. 19.


title: 2007/271/ΕΚ: Απόφαση της Επιτροπής, της 23ης Απριλίου 2007 , σχετικά με τη χρηματοδοτική συνεισφορά της Κοινότητας στο συνέδριο Προς την εξάλειψη της λύσσας στην Ευρασία που διοργανώνει το ΔΓΕ το 2007

text:
               3.5.2007

               EL

               Επίσημη Εφημερίδα της Ευρωπαϊκής Ένωσης

               L 115/22

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 23ης Απριλίου 2007
   σχετικά με τη χρηματοδοτική συνεισφορά της Κοινότητας στο συνέδριο «Προς την εξάλειψη της λύσσας στην Ευρασία» που διοργανώνει το ΔΓΕ το 2007
   (2007/271/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
   Εκτιμώντας τα ακόλουθα:

               (1)

               Με την απόφαση 90/424/ΕΟΚ θεσπίζονται οι διαδικασίες για τη χρηματοδοτική συνεισφορά της Κοινότητας σε συγκεκριμένα κτηνιατρικά μέτρα, συμπεριλαμβανομένων τεχνικών και επιστημονικών μέτρων. Ειδικότερα, η Κοινότητα πρέπει να λάβει τα τεχνικά και επιστημονικά μέτρα που είναι αναγκαία για την ανάπτυξη της κοινοτικής κτηνιατρικής νομοθεσίας, καθώς και για την ανάπτυξη της κτηνιατρικής εκπαίδευσης και κατάρτισης, ή να βοηθήσει τα κράτη μέλη και τους διεθνείς οργανισμούς να λάβουν μέτρα στον τομέα αυτό.

               (2)

               Το Διεθνές Γραφείο Επιζωοτιών (ΔΓΕ) ανέλαβε την πρωτοβουλία της διοργάνωσης ενός συνεδρίου μεγάλης κλίμακας με θέμα «Προς την εξάλειψη της λύσσας στην Ευρασία» που θα πραγματοποιηθεί το Μάιο του 2007 στο Παρίσι (στο εξής «το συνέδριο του ΔΓΕ»). Δεδομένου ότι σκοπός του συνεδρίου είναι να επεξεργαστεί τις συστάσεις του συνεδρίου που πραγματοποίησε το ΔΓΕ στο Κίεβο το 2005, το ΔΓΕ έχει καθεστώς εκ των πραγμάτων μονοπωλίου όπως αναφέρεται στο άρθρο 168 στοιχείο γ) του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), συνεπώς, δεν απαιτείται πρόσκληση υποβολής προτάσεων.

               (3)

               Η λύσσα ενδημεί εδώ και πολλά χρόνια σε ορισμένα κράτη μέλη στην άγρια πανίδα που λειτουργεί ως δεξαμενή λοιμώξεων για τα άλλα ζώα και, κατά συνέπεια, αποτελεί σοβαρό κίνδυνο και για την υγεία των ανθρώπων. Τα εν λόγω κράτη μέλη εφάρμοσαν προγράμματα για την εκρίζωση της νόσου και τον εμβολιασμό των άγριων ζώων διά της στοματικής οδού. Ως αποτέλεσμα των εν λόγω μέτρων, η νόσος εκριζώθηκε σε ορισμένα κράτη μέλη αλλά ενδημεί ακόμα σε άλλα, όπου τα προγράμματα εκρίζωσης άρχισαν μόλις πρόσφατα.

               (4)

               Τα προγράμματα αυτά πρέπει να διατηρηθούν έως ότου επιτευχθεί η πλήρης εκρίζωση της λύσσας. Επιπλέον, θα χρειαστεί να συνεχίσουν να εφαρμόζονται τα προγράμματα σε εκείνα τα κράτη μέλη που συνορεύουν με τρίτες χώρες στις οποίες η λύσσα ενδημεί ακόμα στα άγρια ζώα.

               (5)

               Προς όφελος της υγείας των ζώων πρέπει να ενθαρρυνθεί κάθε ενέργεια που μπορεί να διευκολύνει τις πολιτικές αποφάσεις υπέρ της καταπολέμησης και της εκρίζωσης της λύσσας σε χώρες της Ανατολικής Ευρώπης και της Κεντρικής Ασίας.

               (6)

               Το συνέδριο του ΔΓΕ μπορεί να επιφέρει βελτιώσεις στην ισχύουσα κτηνιατρική νομοθεσία και στην ανάπτυξη της κτηνιατρικής εκπαίδευσης και κατάρτισης στις συμμετέχουσες χώρες.

               (7)

               Ενδείκνυται, συνεπώς, η χρηματοδοτική συνεισφορά της Κοινότητας για το συνέδριο του ΔΓΕ. Θα πρέπει να οριστεί το ανώτατο ποσό και το ύψος μιας τέτοιας συνεισφοράς. Η χρηματοδοτική συνεισφορά της Κοινότητας θα πραγματοποιηθεί από τη γραμμή του προϋπολογισμού 17 04 02 01.

               (8)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Χορηγείται στο Διεθνές Γραφείο Επιζωοτιών (ΔΓΕ) για την τεχνική και επιστημονική υποστήριξη του συνεδρίου «Προς την εξάλειψη της λύσσας στην Ευρασία», που θα πραγματοποιηθεί το Μάιο του 2007 στο Παρίσι, κοινοτική χρηματοδοτική συνεισφορά, σύμφωνα με το άρθρο 19 της απόφασης 90/424/ΕΟΚ, κατ’ ανώτατο ποσοστό 25 % των επιλέξιμων δαπανών έως 50 000 ευρώ κατ’ ανώτατο όριο.

      Βρυξέλλες, 23 Απριλίου 2007.

            Για την Επιτροπή

         Μάρκος ΚΥΠΡΙΑΝΟΫ

            Μέλος της Επιτροπής

      (1)  ΕΕ L 224 της 18.8.1990, σ. 19. Απόφαση όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).

      (2)  ΕΕ L 357 της 31.12.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1248/2006 (ΕΕ L 227 της 19.8.2006, σ. 3).


title: Απόφαση της Εποπτεύουσας Αρχής της ΕΖΕΣ αριθ. 637/08/COL, της 8ης Οκτωβρίου 2008 , για την εξηκοστή έκτη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων

text:
               11.6.2009

               EL

               Επίσημη Εφημερίδα της Ευρωπαϊκής Ένωσης

               L 148/55

      ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 637/08/COL
   της 8ης Οκτωβρίου 2008
   για την εξηκοστή έκτη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο αριθ. 26,
   ΕΧΟΝΤΑΣ ΥΠΟΨΗ τη συμφωνία μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου (3), και ιδίως το άρθρο 24 και το άρθρο 5 παράγραφος 2 στοιχείο β),
   ΕΚΤΙΜΩΝΤΑΣ ΟΤΙ βάσει του άρθρου 24 της συμφωνίας περί Εποπτεύουσας Αρχής και Δικαστηρίου, η Αρχή θέτει σε εφαρμογή τις διατάξεις της συμφωνίας ΕΟΧ που αφορούν τις κρατικές ενισχύσεις,
   ΕΚΤΙΜΩΝΤΑΣ ΟΤΙ βάσει του άρθρου 5 παράγραφος 2 στοιχείο β) της συμφωνίας περί Εποπτεύουσας Αρχής και Δικαστηρίου, η Αρχή εκδίδει ανακοινώσεις και κατευθυντήριες γραμμές για θέματα σχετικά με τη συμφωνία ΕΟΧ, εφόσον η συμφωνία αυτή ή η συμφωνία περί Εποπτεύουσας Αρχής και Δικαστηρίου το προβλέπει ρητά ή εφόσον η Αρχή το κρίνει αναγκαίο,
   ΥΠΕΝΘΥΜΙΖΟΝΤΑΣ τους διαδικαστικούς και ουσιαστικούς κανόνες στον τομέα των κρατικών ενισχύσεων τους οποίους εξέδωσε η Αρχή στις 19 Ιανουαρίου 1994 (4),
   ΕΚΤΙΜΩΝΤΑΣ ΟΤΙ στις 8 Ιουλίου 2008, η Επιτροπή των Ευρωπαϊκών Κοινοτήτων (5) εξέδωσε ανακοίνωση σχετικά με την παράταση ισχύος του πλαισίου που παρατείνει την ισχύ αυτών των κατευθυντηρίων γραμμών (6) μέχρι την 31η Δεκεμβρίου 2011,
   ΕΚΤΙΜΩΝΤΑΣ ΟΤΙ η παρούσα ανακοίνωση παρουσιάζει ενδιαφέρον και για τον Ευρωπαϊκό Οικονομικό Χώρο,
   ΕΚΤΙΜΩΝΤΑΣ ΟΤΙ πρέπει να διασφαλιστεί η ενιαία εφαρμογή των κανόνων ΕΟΧ για τις κρατικές ενισχύσεις σε όλο τον Ευρωπαϊκό Οικονομικό Χώρο,
   ΕΚΤΙΜΩΝΤΑΣ ΟΤΙ σύμφωνα με το σημείο II υπό την επικεφαλίδα «ΓΕΝΙΚΑ» στο τέλος του παραρτήματος XV της συμφωνίας ΕΟΧ, η Εποπτεύουσα Αρχή της ΕΖΕΣ εκδίδει, κατόπιν διαβουλεύσεων με την Επιτροπή, πράξεις αντίστοιχες εκείνων που εκδίδονται από την Επιτροπή της ΕΚ,
   ΚΑΤΟΠΙΝ ΔΙΑΒΟΥΛΕΥΣΕΩΝ με την Επιτροπή της ΕΚ, που πραγματοποιήθηκαν στις 9 Σεπτεμβρίου 2008,
   ΥΠΕΝΘΥΜΙΖΟΝΤΑΣ ΟΤΙ η Αρχή κάλεσε, με επιστολή τής 9ης Σεπτεμβρίου 2008, τα κράτη ΕΖΕΣ να υποβάλουν παρατηρήσεις σχετικά με το θέμα και ότι τα κράτη ΕΖΕΣ δεν προέβαλαν αντιρρήσεις,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ισχύς του κεφαλαίου των κατευθυντηρίων γραμμών της Εποπτεύουσας Αρχής ΕΖΕΣ για τις κρατικές ενισχύσεις στη ναυπηγική βιομηχανία παρατείνεται μέχρι τις 31 Δεκεμβρίου 2011. Η παράγραφος 31 των κατευθυντηρίων γραμμών για τις κρατικές ενισχύσεις στη ναυπηγική βιομηχανία έχει ως εξής:

      «Το παρόν πλαίσιο εφαρμόζεται από την 1η Ιανουαρίου 2004 μέχρι τις 31 Δεκεμβρίου 2011 το αργότερο. Το παρόν πλαίσιο μπορεί να αναθεωρηθεί από την Αρχή κατά τη διάρκεια αυτής της περιόδου.».

   Η υποσημείωση 1 των κατευθυντηρίων γραμμών για τις κρατικές ενισχύσεις στη ναυπηγική βιομηχανία έχει ως εξής:

      «Το παρόν κεφάλαιο αντιστοιχεί στο κοινοτικό πλαίσιο για τις κρατικές ενισχύσεις στη ναυπηγική βιομηχανία (ΕΕ C 317 της 30.12.2003, σ. 11), όπως τροποποιήθηκε από την Επιτροπή στις 24 Οκτωβρίου 2006 (ΕΕ C 260 της 28.10.2006, σ. 7), και στις 8 Ιουλίου 2008 (ΕΕ C 173 της 8.7.2008, σ. 3).».

   Άρθρο 2
   Το κείμενο στην αγγλική γλώσσα είναι το μόνο αυθεντικό.

      Βρυξέλλες, 8 Οκτωβρίου 2008.

            Για την Εποπτεύουσα Αρχή της ΕΖΕΣ

         Per SANDERUD

            Πρόεδρος

         Kristján Andri STEFÁNSSON

            Μέλος του Σώματος

      (1)  Εφεξής «η Αρχή».

      (2)  Εφεξής «συμφωνία ΕΟΧ».

      (3)  Εφεξής «Συμφωνία περί Εποπτεύουσας Αρχής και Δικαστηρίου».

      (4)  Κατευθυντήριες γραμμές για την εφαρμογή και την ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί Εποπτεύουσας Αρχής και Δικαστηρίου, που εγκρίθηκε και εκδόθηκε από την Αρχή στις 19 Ιανουαρίου 1994, και δημοσιεύθηκε στην ΕΕ L 231 της 3.9.1994, σ. 1 και συμπλήρωμα ΕΟΧ αριθ. 32 της 3.9.1994 σ. 1. Οι κατευθυντήριες γραμμές τροποποιήθηκαν τελευταία στις 16 Ιουλίου 2008 και καλούνται εφεξής «Κατευθυντήριες γραμμές για τις κρατικές ενισχύσεις». Η ενημερωμένη έκδοση των κατευθυντήριων γραμμών για τις κρατικές ενισχύσεις δημοσιεύεται στον δικτυακό τόπο της Αρχής: http://www.eftasurv.int/fieldsofwork/fieldstateaid/state_aid_guidelines/

      (5)  Εφεξής «Επιτροπή ΕΚ».

      (6)  ΕΕ C 173 της 8.7.2008, σ. 3.


title: 2010/685/ΕΕ: Απόφαση της Επιτροπής, της 10ης Νοεμβρίου 2010 , για την τροποποίηση του κεφαλαίου 3 του παραρτήματος I του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου περί όρων πρόσβασης στα δίκτυα μεταφοράς φυσικού αερίου  Κείμενο που παρουσιάζει ενδιαφέρον για τον ΕΟΧ

text:
               11.11.2010

               EL

               Επίσημη Εφημερίδα της Ευρωπαϊκής Ένωσης

               L 293/67

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Νοεμβρίου 2010
   για την τροποποίηση του κεφαλαίου 3 του παραρτήματος I του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου περί όρων πρόσβασης στα δίκτυα μεταφοράς φυσικού αερίου
   (Κείμενο που παρουσιάζει ενδιαφέρον για τον ΕΟΧ)
   (2010/685/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου (1), και ιδίως το άρθρο 23 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 715/2009 καθορίζει κατευθυντήριες γραμμές για τον καθορισμό των τεχνικών πληροφοριών που χρειάζονται οι χρήστες των δικτύων για να αποκτήσουν αποτελεσματική πρόσβαση στο σύστημα.

               (2)

               Με τις κατευθυντήριες γραμμές πρέπει να καθιερωθούν απαιτήσεις διαφάνειας με σκοπό τη διασφάλιση αποτελεσματικής πρόσβασης στα συστήματα μεταφοράς φυσικού αερίου και την παροχή ελάχιστων εγγυήσεων για ουσιαστικά ισότιμους όρους πρόσβασης στην αγορά.

               (3)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 28 του κανονισμού (ΕΚ) αριθ. 715/2009,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το κεφάλαιο 3 του παραρτήματος I του κανονισμού (ΕΚ) αριθ. 715/2009 αντικαθίσταται από το παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Μαρτίου 2011.

      Βρυξέλλες, 10 Νοεμβρίου 2010.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 211 της 14.8.2009, σ. 36.

      ΠΑΡΑΡΤΗΜΑ

         «3.   Καθορισμός των τεχνικών πληροφοριών που απαιτούνται, προκειμένου οι χρήστες του δικτύου να αποκτήσουν πραγματική πρόσβαση στο σύστημα, καθορισμός όλων των σχετικών σημείων για τις απαιτήσεις διαφάνειας και των πληροφοριών που πρέπει να δημοσιεύονται σε όλα τα σχετικά σημεία και του χρονοδιαγράμματος σύμφωνα με το οποίο πρέπει να δημοσιεύονται οι πληροφορίες αυτές

         3.1.   Καθορισμός των τεχνικών πληροφοριών που απαιτούνται προκειμένου οι χρήστες του δικτύου να αποκτήσουν πλήρη πρόσβαση στο σύστημα

         3.1.1.   Μορφή δημοσίευσης

                     1.

                     Οι διαχειριστές συστημάτων μεταφοράς παρέχουν όλες τις πληροφορίες που αναφέρονται στην παράγραφο 3.1.2 και στις παραγράφους 3.3.1 έως 3.3.5 με τον ακόλουθο τρόπο:

                                 α)

                                 σε ιστότοπο προσβάσιμο δωρεάν από το κοινό και χωρίς εγγραφή ή άλλη διαδικασία εξακρίβωσης από τον διαχειριστή συστήματος μεταφοράς·

                                 β)

                                 σε τακτική/κυλιόμενη βάση· η συχνότητα θα εξαρτάται από τις αλλαγές που επέρχονται και από τη διάρκεια της υπηρεσίας·

                                 γ)

                                 με φιλικό τρόπο για τον χρήστη·

                                 δ)

                                 κατά σαφή, ποσοτικοποιήσιμο και εύκολα προσβάσιμο τρόπο που δεν συνεπάγεται διακρίσεις·

                                 ε)

                                 σε μορφότυπο που επιτρέπει την τηλεφόρτωση για ποσοτικές αναλύσεις·

                                 στ)

                                 σε συμβατικές μονάδες, και πιο συγκεκριμένα σε kWh (σε θερμοκρασία καύσης αναφοράς 298,15 K) ως τη μονάδα ενεργειακού περιεχομένου και σε m3 (σε 273,15 K και 1,01325 bar) ως τη μονάδα όγκου. Δίδεται ο συντελεστής σταθεράς μετατροπής σε ενεργειακό περιεχόμενο. Επιπλέον της μορφής που προαναφέρθηκε, επιτρέπεται η δημοσίευση σε άλλες μονάδες·

                                 ζ)

                                 στην (στις) επίσημη(-ες) γλώσσα(-ες) του κράτους μέλους και στην αγγλική.

                     2.

                     Οι διαχειριστές συστημάτων μεταφοράς παρέχουν εγκαίρως λεπτομερή στοιχεία για τις επερχόμενες αλλαγές σε όλες τις πληροφορίες που αναφέρονται στο 3.1.2 και στο 3.3.1 έως 3.3.5. μόλις περιέλθουν στη γνώση τους.

               3.1.2.   Περιεχόμενο της δημοσίευσης

         Οι διαχειριστές συστημάτων μεταφοράς δημοσιεύουν τουλάχιστον τις ακόλουθες πληροφορίες σχετικά με τα συστήματα και τις υπηρεσίες τους:

                     α)

                     λεπτομερή και πλήρη περιγραφή των διαφόρων υπηρεσιών που προσφέρονται και της τιμολόγησής τους·

                     β)

                     τους διαφόρους τύπους συμβάσεων που διατίθενται για τις υπηρεσίες αυτές·

                     γ)

                     τον κώδικα του δικτύου ή/και τους τυπικούς όρους που περιγράφουν τα δικαιώματα και τις υποχρεώσεις όλων των χρηστών του δικτύου, καθώς και:

                                 1.

                                 τις εναρμονισμένες συμβάσεις μεταφοράς και άλλα σχετικά έγγραφα·

                                 2.

                                 όσον αφορά την πρόσβαση στο σύστημα, για όλα τα σχετικά σημεία που καθορίζονται στην παράγραφο 3.2 του παρόντος παραρτήματος, την προδιαγραφή των σχετικών παραμέτρων ποιότητας του αερίου, καθώς και τουλάχιστον τη μεικτή θερμογόνο αξία και τον δείκτη Wobbe, και την υποχρέωση ή το κόστος μετατροπής για τους χρήστες του δικτύου, εφόσον το αέριο δεν εμπίπτει στις προδιαγραφές αυτές·

                                 3.

                                 όσον αφορά την πρόσβαση στο σύστημα, για όλα τα σχετικά σημεία πληροφορίες σχετικά με την πίεση·

                                 4.

                                 τη διαδικασία σε περίπτωση διακοπής της διακοπτόμενης δυναμικότητας, καθώς και, κατά περίπτωση, το χρονοδιάγραμμα, την έκταση, και τη διαβάθμιση των μεμονωμένων διακοπών (π.χ. κατ’ αναλογίαν ή ο “πρώτος που έρχεται διακόπτεται τελευταίος”)·

                     δ)

                     τις εναρμονισμένες διαδικασίες που ισχύουν κατά τη χρήση του δικτύου μεταφοράς, συμπεριλαμβανομένων των κυριότερων όρων·

                     ε)

                     διατάξεις σχετικά με τον καταμερισμό της δυναμικότητας, τη διαχείριση συμφορήσεων και τις διαδικασίες εναντίον της επί κερδοσκοπία αποθεματοποίησης και της επαναχρησιμοποίησης·

                     στ)

                     τους κανόνες που ισχύουν για την εμπορία δυναμικότητας στη δευτερογενή αγορά έναντι του διαχειριστή του δικτύου μεταφοράς·

                     ζ)

                     κανόνες σχετικά με την εξισορρόπηση και τη μέθοδο υπολογισμού των τελών διαταραχής της ισορροπίας·

                     η)

                     εφόσον εφαρμόζονται, τα επίπεδα ευελιξίας και ανοχής που περιλαμβάνονται στις υπηρεσίες μεταφοράς και άλλες υπηρεσίες χωρίς χωριστό τέλος, την επιπλέον παρεχόμενη ευελιξία καθώς και τα αντίστοιχα τέλη·

                     θ)

                     λεπτομερή περιγραφή του δικτύου αερίου του διαχειριστή του δικτύου μεταφοράς και των σχετικών σημείων διασύνδεσης όπως ορίζει η παράγραφος 3.2 του παρόντος παραρτήματος, καθώς και τα ονόματα των διαχειριστών των διασυνδεδεμένων συστημάτων ή εγκαταστάσεων·

                     ι)

                     κανόνες που ισχύουν για τη σύνδεση με το σύστημα του διαχειριστή·

                     ια)

                     πληροφορίες για μηχανισμούς έκτακτης ανάγκης εφόσον ευθύνεται ο διαχειριστής του δικτύου μεταφοράς, όπως μέτρα που επιτρέπουν την αποσύνδεση ομάδων καταναλωτών, και άλλοι γενικοί κανόνες περί ευθύνης που εφαρμόζονται για τον διαχειριστή του συστήματος μεταφοράς·

                     ιβ)

                     διαδικασίες που έχουν συμφωνηθεί από τους διαχειριστές του συστήματος μεταφοράς στα σημεία διασύνδεσης, σχετικές με την πρόσβαση των χρηστών του συστήματος στα αντίστοιχα δίκτυα μεταφοράς, για τη διαλειτουργικότητα του δικτύου, συμφωνημένες διαδικασίες με τις οποίες καθορίζεται ο καταμερισμός της ροής του αερίου και η εξισορρόπηση, καθώς και οι χρησιμοποιούμενες μέθοδοι·

                     ιγ)

                     οι διαχειριστές συστημάτων μεταφοράς δημοσιεύουν λεπτομερή και αναλυτική περιγραφή της μεθοδολογίας και της διαδικασίας, καθώς και πληροφορίες για τις χρησιμοποιούμενες παραμέτρους και τις βασικές παραδοχές που χρησιμοποιούνται για τον υπολογισμό της τεχνικής δυναμικότητας.

               3.2.   Ορισμός όλων των σχετικών σημείων για τις απαιτήσεις διαφάνειας

                     1.

                     Τα σχετικά σημεία περιλαμβάνουν τουλάχιστον τα εξής:

                                 α)

                                 όλα τα σημεία εισόδου σε δίκτυο μεταφοράς και τα σημεία εξόδου από το δίκτυο αυτό, το οποίο λειτουργεί από διαχειριστή συστήματος μεταφοράς, εξαιρουμένων των σημείων εξόδου που συνδέονται με έναν μόνον τελικό καταναλωτή, καθώς και των σημείων εισόδου που συνδέονται απευθείας με έναν και μόνον παραγωγό ευρισκόμενο εντός της ΕΕ·

                                 β)

                                 όλα τα σημεία εισόδου και εξόδου που συνδέουν τις ζώνες εξισορρόπησης διαχειριστών συστήματος μεταφοράς·

                                 γ)

                                 όλα τα σημεία που συνδέουν το δίκτυο ενός διαχειριστή συστήματος μεταφοράς με τερματικό υγροποιημένου φυσικού αερίου, κόμβους φυσικού αερίου, εγκαταστάσεις αποθήκευσης και παραγωγής, εκτός αν οι εν λόγω εγκαταστάσεις παραγωγής εξαιρούνται βάσει του στοιχείου α)·

                                 δ)

                                 όλα τα σημεία που συνδέουν το δίκτυο συγκεκριμένου διαχειριστή συστήματος μεταφοράς με την υποδομή που απαιτείται για την παροχή βοηθητικών υπηρεσιών, όπως ορίζεται στο άρθρο 2 παράγραφος 14 της οδηγίας 2009/73/ΕΚ.

                     2.

                     Οι πληροφορίες για μεμονωμένους τελικούς καταναλωτές και για εγκαταστάσεις παραγωγής, οι οποίες δεν περιέχονται στον ορισμό των σχετικών σημείων που περιγράφονται στο 3.2.1 στοιχείο α), δημοσιεύονται υπό μορφή συνολικών μεγεθών, τουλάχιστον ανά ζώνη εξισορρόπησης. Το σύνολο των μεμονωμένων τελικών καταναλωτών και των εγκαταστάσεων παραγωγής, που δεν περιέχονται στον ορισμό των σχετικών σημείων που περιγράφονται στο 3.2.1 στοιχείο α), θεωρείται κατ’ εφαρμογή του παρόντος παραρτήματος ως ένα σχετικό σημείο.

                     3.

                     Εφόσον τα σημεία μεταξύ δύο ή περισσοτέρων διαχειριστών μεταφοράς χειρίζονται μόνον οι αντίστοιχοι διαχειριστές των συστημάτων, χωρίς καμία συμβατική ή επιχειρησιακή εμπλοκή των χρηστών των συστημάτων, ή εφόσον τα σημεία συνδέουν ένα σύστημα μεταφοράς με ένα σύστημα διανομής και δεν υφίσταται συμβατικός φόρτος στα σημεία αυτά, οι διαχειριστές του συστήματος μεταφοράς εξαιρούνται όσον αφορά τα συγκεκριμένα σημεία από την υποχρέωση δημοσίευσης των απαιτήσεων της παραγράφου 3.3 του παρόντος παραρτήματος. Η εθνική ρυθμιστική αρχή μπορεί να απαιτήσει από τους διαχειριστές του συστήματος μεταφοράς να δημοσιεύσουν τις απαιτήσεις που αναφέρονται στην παράγραφο 3.3 του παρόντος παραρτήματος για ομάδες εξαιρουμένων σημείων ή για όλα τα εξαιρούμενα σημεία. Στην περίπτωση αυτή, οι πληροφορίες, εφόσον οι διαχειριστές συστημάτων μεταφοράς τις διαθέτουν, δημοσιεύονται συγκεντρωτικά με εύληπτο τρόπο, τουλάχιστον ανά ζώνη εξισορρόπησης. Το εν λόγω σύνολο σημείων, για την εφαρμογή του παρόντος παραρτήματος θωρείται ως ένα σημείο.

               3.3.   Πληροφορίες που πρέπει να δημοσιεύονται σε όλα τα σχετικά σημεία και χρονοδιάγραμμα σύμφωνα με το οποίο πρέπει να δημοσιεύονται οι πληροφορίες αυτές

                     1.

                     Σε όλα τα σχετικά σημεία, οι διαχειριστές συστημάτων μεταφοράς δημοσιεύουν τις πληροφορίες που αναφέρονται στα στοιχεία α) έως ζ) για όλες τις υπηρεσίες και τις βοηθητικές υπηρεσίες που παρέχονται (ιδίως πληροφορίες για την ανάμειξη, τον ερματισμό και τη μετατροπή). Οι εν λόγω πληροφορίες δημοσιεύονται ως αριθμητικές πληροφορίες ανά ωριαίες ή ημερήσιες περιόδους, ίσες προς τη βραχύτερη περίοδο αναφοράς για την κράτηση και τον (επαν)ορισμό δυναμικότητας και τη βραχύτερη περίοδο εκκαθάρισης για την οποία υπολογίζονται τα τέλη διαταραχής της ισορροπίας. Εάν η βραχύτερη περίοδος αναφοράς είναι διαφορετική από μια ημερήσια περίοδο, οι πληροφορίες που αναφέρονται στα στοιχεία α) έως ζ) διατίθενται επίσης και για την ημερήσια περίοδο. Οι πληροφορίες αυτές και οι επικαιροποιήσεις τους δημοσιεύονται αμέσως μόλις έρχονται στη διάθεση του διαχειριστή του συστήματος (“σχεδόν σε πραγματικό χρόνο”).

                                 α)

                                 Η τεχνική δυναμικότητα για τη ροή και προς τις δύο κατευθύνσεις·

                                 β)

                                 η συνολική συμβατική και διακοπτόμενη δυναμικότητα και προς τις δύο κατευθύνσεις·

                                 γ)

                                 η δυναμικότητα και η επανορισμένη δυναμικότητα και στις δύο κατευθύνσεις·

                                 δ)

                                 η διαθέσιμη σταθερή και η διακοπτόμενη δυναμικότητα και προς τις δύο κατευθύνσεις·

                                 ε)

                                 πραγματικές φυσικές ροές·

                                 στ)

                                 η προγραμματισμένη και η πραγματική διακοπή όλης της διακοπτόμενης δυναμικότητας·

                                 ζ)

                                 προγραμματισμένες και μη διακοπές στις αμετάβλητες υπηρεσίες, καθώς και πληροφορίες για την αποκατάσταση των αμετάβλητων υπηρεσιών (π.χ. συντήρηση του συστήματος και ενδεχόμενη διάρκεια κάθε διακοπής λόγω συντήρησης). Οι προγραμματισμένες δημοσιεύονται τουλάχιστον 42 ημέρες πριν.

                     2.

                     Σε όλα τα σχετικά σημεία, οι πληροφορίες του 3.3.1 στοιχεία α), β) και δ) δημοσιεύονται για περίοδο που καλύπτει τουλάχιστον τους επόμενους δεκαοκτώ μήνες.

                     3.

                     Σε όλα τα σχετικά σημεία, οι διαχειριστές συστημάτων μεταφοράς δημοσιεύουν τα διαθέσιμα ιστορικά στοιχεία για τις απαιτήσεις του 3.3.1 στοιχεία α) έως ζ) για τα τελευταία πέντε έτη σε κυλιόμενη βάση.

                     4.

                     Οι διαχειριστές συστημάτων μεταφοράς δημοσιεύουν τις τιμές μέτρησης της μεικτής θερμογόνου αξίας ή του δείκτη Wobbe σε όλα τα σχετικά σημεία, σε ημερήσια βάση. Προσωρινά στοιχεία δημοσιεύονται τουλάχιστον ύστερα από μια ολόκληρη ημέρα ροής του αερίου. Τα τελικά στοιχεία δημοσιεύονται εντός τριών μηνών από τη λήξη του αντίστοιχου μήνα.

                     5.

                     Σε όλα τα σχετικά σημεία, οι διαχειριστές συστημάτων μεταφοράς δημοσιεύουν τις διαθέσιμες δυναμικότητες, τις δυναμικότητες κράτησης και τις τεχνικές δυναμικότητες, σε ετήσια βάση για όλα τα έτη της συμβατικής δυναμικότητας συν ένα έτος και τουλάχιστον για τα επόμενα δέκα έτη. Οι πληροφορίες αυτές επικαιροποιούνται τουλάχιστον κάθε μήνα ή συχνότερα, εφόσον υπάρχουν νέες πληροφορίες. Η δημοσίευση αντιστοιχεί στην περίοδο για την οποία προσφέρεται δυναμικότητα στην αγορά.

               3.4.   Πληροφορίες που πρέπει να δημοσιεύονται για το σύστημα μεταφοράς και χρονοδιάγραμμα σύμφωνα με το οποίο πρέπει να δημοσιεύονται οι πληροφορίες αυτές

                     1.

                     Οι διαχειριστές συστημάτων μεταφοράς εξασφαλίζουν καθημερινή δημοσίευση και επικαιροποίηση των συγκεντρωτικών ποσοτήτων της προσφερόμενης και της συμβατικής δυναμικότητας στη δευτερογενή αγορά (δηλαδή που πωλείται από έναν καταναλωτή του δικτύου σε άλλον καταναλωτή του δικτύου), εφόσον οι διαχειριστές συστημάτων μεταφοράς διαθέτουν τις σχετικές πληροφορίες. Οι πληροφορίες αυτές περιλαμβάνουν τα ακόλουθα:

                                 α)

                                 το σημείο διασύνδεσης από το οποίο πωλείται η δυναμικότητα·

                                 β)

                                 τον τύπο δυναμικότητας, δηλαδή εισερχόμενη, εξερχόμενη, αμετάβλητη, διακοπτόμενη·

                                 γ)

                                 την ποσότητα και τη διάρκεια των δικαιωμάτων χρήσης της δυναμικότητας·

                                 δ)

                                 τον τύπο πώλησης, δηλαδή μεταβίβαση ή εκχώρηση·

                                 ε)

                                 τον συνολικό αριθμό συναλλαγών/μεταβιβάσεων·

                                 στ)

                                 τυχόν άλλους όρους γνωστούς στον διαχειριστή του συστήματος μεταφοράς, όπως αναφέρεται στο 3.3.

                           Εφόσον οι πληροφορίες αυτές παρέχονται από τρίτο, οι διαχειριστές συστημάτων μεταφοράς εξαιρούνται της παρούσας διάταξης.

                     2.

                     Οι διαχειριστές συστημάτων μεταφοράς δημοσιεύουν εναρμονισμένους όρους με βάση τους οποίους δέχονται συναλλαγές δυναμικότητας (δηλαδή μεταβιβάσεις και εκχωρήσεις). Οι όροι αυτοί περιλαμβάνουν τουλάχιστον:

                                 α)

                                 περιγραφή των τυποποιημένων προϊόντων που είναι δυνατόν να πωληθούν στη δευτερογενή αγορά·

                                 β)

                                 προθεσμία για την εφαρμογή/αποδοχή/εγγραφή των δευτερογενών συναλλαγών. Σε περίπτωση καθυστερήσεων, δημοσιεύονται οι λόγοι·

                                 γ)

                                 κοινοποίηση στον διαχειριστή του συστήματος μεταφοράς από τον πωλητή ή τρίτο όπως αναφέρεται στο 3.4.1 από τον διαχειριστή του μηχανισμού εμπορίας του ονοματεπωνύμου του πωλητή και του αγοραστή και των προδιαγραφών της δυναμικότητας όπως προβλέπεται στο 3.4.1.

                           Εφόσον οι πληροφορίες αυτές παρέχονται από τρίτο, οι διαχειριστές συστημάτων μεταφοράς εξαιρούνται της παρούσας διάταξης.

                     3.

                     Όσον αφορά την υπηρεσία εξισορρόπησης του συστήματός του, κάθε διαχειριστής συστήματος μεταφοράς παρέχει σε κάθε καταναλωτή του δικτύου, για κάθε περίοδο εξισορρόπησης, τα ειδικά προκαταρκτικά δεδομένα για τις ποσότητες και το κόστος διαταραχής της ισορροπίας ανά μεμονωμένο καταναλωτή δικτύου, τουλάχιστον ένα μήνα από τη λήξη της περιόδου εξισορρόπησης. Τα τελικά στοιχεία των εξυπηρετούμενων πελατών με βάση τυποποιημένα χαρακτηριστικά φορτίων επιτρέπεται να δημοσιεύονται έως δεκατέσσερις μήνες αργότερα. Εφόσον οι εν λόγω πληροφορίες παρέχονται από τρίτο, οι διαχειριστές του συστήματος μεταφοράς εξαιρούνται της παρούσας διάταξης. Κατά την παροχή των πληροφοριών αυτών τηρείται η εμπιστευτικότητα των εμπορικά ευαίσθητων πληροφοριών.

                     4.

                     Εφόσον προσφέρονται υπηρεσίες ευελιξίας, πλην των ανοχών, όπως η αποθήκευση αγωγών για την πρόσβαση τρίτων μερών, οι διαχειριστές συστημάτων μεταφοράς δημοσιεύουν καθημερινά προβλέψεις για κάθε επόμενη ημέρα της μέγιστης ποσότητας ευελιξίας, του επιπέδου ευελιξίας που έχει κρατηθεί και της διαθεσιμότητας ευελιξίας για την επόμενη ημέρα παροχής αερίου. Οι διαχειριστές συστημάτων μεταφοράς δημοσιεύουν επίσης πληροφορίες εκ των υστέρων σχετικά με τη συγκεντρωτική χρήση κάθε υπηρεσίας ευελιξίας στο τέλος κάθε ημέρας παροχής αερίου. Εάν η εθνική ρυθμιστική αρχή κρίνει ότι οι εν λόγω πληροφορίες είναι δυνατόν να δημιουργήσουν περιθώρια ενδεχόμενης κατάχρησης από τους χρήστες του δικτύου, μπορεί να αποφασίσει να απαλλάξει τον διαχειριστή του συστήματος μεταφοράς από την υποχρέωση αυτή.

                     5.

                     Οι διαχειριστές συστημάτων μεταφοράς δημοσιεύουν ανά ζώνη εξισορρόπησης την ποσότητα αερίου στο δίκτυο μεταφοράς κατά την έναρξη κάθε 24ώρου ροής και την πρόγνωση της ποσότητας αερίου στο δίκτυο μεταφοράς στο τέλος κάθε ημέρας ροής. Η πρόγνωση της ποσότητας αερίου στο δίκτυο μεταφοράς στο τέλος κάθε 24ώρου ροής επικαιροποιείται ανά ώρα καθ’ όλο το 24ωρο ροής. Εάν τα τέλη εξισορρόπησης υπολογίζονται ανά ώρα, ο διαχειριστής του συστήματος μεταφοράς δημοσιεύει την ποσότητα αερίου ανά ώρα. Εάν η εθνική ρυθμιστική αρχή κρίνει ότι οι εν λόγω πληροφορίες είναι δυνατόν να δημιουργήσουν περιθώρια ενδεχόμενης κατάχρησης από τους χρήστες του δικτύου, μπορεί να αποφασίσει να απαλλάξει τον διαχειριστή του συστήματος μεταφοράς από την υποχρέωση αυτή.

                     6.

                     Οι διαχειριστές συστημάτων μεταφοράς δημοσιεύουν παρέχουν φιλικά προς τον καταναλωτή μέσα υπολογισμού των τιμολογίων.

                     7.

                     Οι διαχειριστές συστημάτων μεταφοράς τηρούν στη διάθεση των αρμοδίων εθνικών αρχών, επί τουλάχιστον πέντε έτη, πραγματικά αρχεία με όλες τις συμβάσεις δυναμικότητας και όλες τις σχετικές πληροφορίες που συνδέονται με τον υπολογισμό και την παροχή πρόσβασης σε διαθέσιμες δυναμικότητες, και συγκεκριμένα για μεμονωμένους ορισμούς και διακοπές. Οι διαχειριστές συστημάτων μεταφοράς οφείλουν να τηρούν τα έγγραφα με όλες τις σχετικές πληροφορίες βάσει του 3.3.4 και 3.3.5 επί τουλάχιστον πέντε έτη και τα διαθέτουν στη ρυθμιστική αρχή, εφόσον τα ζητήσει. Αμφότερες οι πλευρές τηρούν το εμπορικό απόρρητο.»